5 Perpustakaan Yang Terbesar di Dunia

Dalam dunia sekarang yang maju dengan pembangunan teknologi, perpustakaan makin kurang dilawati memandangkan bacaan dalam bentuk digital lebih menjadi pilihan terutamanya dalam kalangan golongan orang muda. Walau bagaimanapun, fungsi perpustakaan masih relevan dalam menyimpan khazanah, manuskrip, jurnal dan buku-buku lama.

Sebelum ini, kami pernah berkongsi serba sedikit mengenai National Library of China (NLC) iaitu perpustakaan terbesar di Asia. NCL dianggarkan menyimpan kira-kira 36 juta barangan (buku, bahan bercetak dll). Kali ini, pihak iluminasi.com ingin berkongsi pula beberapa buah perpustakaan yang lebih besar daripada NCL yang terdapat di seluruh dunia.

Untuk makluman pembaca, senarai perpustakaan terbesar di dunia ini disusun mengikut jumlah bahan bacaan yang disimpan di perpustakaan-perpustakaan ini.

Perpustakaan Negara Rusia atau Russian State Library ini terletak di ibu negara Rusia, iaitu Moscow. Pada awalnya perpustakaan ini diberi nama State Library of the USSR (Perpustakaan Negara USSR) daripada tahun 1925 sebelum kemudian dijenamakan semula sebagai Perpustakaan Negara Rusia.

Mengikut anggaran, perpustakaan ini menyimpan kira-kira 44 juta bahan bacaan. Antara faktor yang menyumbang kepada jumlah yang besar ini adalah kerana antara tahun 1922 dan 1991, setiap buku yang diterbitkan di USSR (sebelum kewujudan Rusia) mestilah menyimpan satu salinan buku tersebut di perpustakaan ini.

Jika disusun secara memanjang, rak-rak buku disini adalah sepanjang 275km! Bacaan bacaan disini juga datang daripada pelbagai sumber merangkumi 247 bahasa dimana 29% daripada bahan bacaan disini adalah daripada luar negara.

Perpustakaan Awam New York atau New York Public Library yang terletak di Amerika Syarikat ini menduduki tangga keempatan dengan simpanan bahan bacaannya dianggarkan sebanyak 53 juta! Walaubagaimanapun, perpustakaan ini bukanlah yang terbesar di Amerika Syarikat sebaliknya yang ke 2 terbesar di Amerika Syarikat dibelakang Library of Congress.

Perpustakaan ini dibina pada abad ke 19. Menariknya, perpustakaan ini bukanlah milik kerajaan sebaliknya diuruskan oleh beberapa badan bukan kerajaan dan pihak persendirian/swasta.

Perpustakaan dan Arkib Kanada atau Library and Archives Canada (LAC) ini terletak di ibu negara Kanada iaitu Ottawa. LAC adalah sebuah institusi kerajaan Kanada yang ditubuhkan berperanan untuk mendapatkan dan memelihara dokumen-dokumen dan bahan-bahan bacaan penting kerajaan, serta memudahkannya diakses.

Sehingga kini, LAC dianggarkan menyimpan kira-kira 54 juta bahan bacaan. Sejarah LAC bermula dengan penubuhan The Dominion Archives pada tahun 1872 sebagai salah satu cabang dalam Jabatan Pertanian Kanada sebelum ditukar kepada Public Archives of Canada pada tahun 1912. Perpustakaan Negara Kanada (National Library of Canada) kemudian secara rasminya telah ditubuhkan pada tahun 1953.

Seperti Perpustakaan Negara Rusia, Perpustakaan British atau British Library berperanan untuk menyimpan salinan buku-buku yang diterbitkan di United Kingdom dan Ireland, termasuk juga buku-buku luar negara yang diedarkan di UK. Perpustakaan ini mendapat tajaan daripada Jabatan Kebudayaan, Media dan Sukan (Department for Culture, Media and Sport).

Perpustakaan ini menduduki tangga ke 2 perpustakaan terbesar di dunia dengan koleksi bahan bacaan dianggarkan sebanyak 150 juta! Perpustakaan ini sangagt terkenal sebagai perpustakaan untuk mencari sumber untuk melakukan kajian memandangkan ianya menyimpan banyak buku (cetakan dan digital), manuskrip, jurnal, surat khabar, majalah, rakan bunyi dan lagu, paten, peta dan pelbagai lagi daripada pelbagai sumber.

Menduduki tangga teratas dalam senarai perpustakaan terbesar dunia adalah Library of Congress (LOC) yang terletak di Amerika Syarikat. Perpustakaan ini dianggarkan menyimpan kira-kira  162 juta bahan bacaan. Berlainan daripada Perpustakaan Awam New York, LOC adalah sebuah institusi milik kerajaan Amerika Syarikat.

LOC tidak hanya menyimpan bahan bacaan berbahasa Inggeris sebaliknya ia mempunyai koleksi bahan bacaan daripada 450 buah bahasa di seluruh dunia. Menariknya, setiap tahun 2 per 3 daripada bahan bacaan baru yang ditambah disini bukanlah bahan bacaan berbahasa Inggeris.


Toleransi dan Harmoni di Malaysia : Satu Pendapat Berbeza

"Assalamualaikum warahmatullahhiwabarakatuh Encik Ahmad," Sani menyapa Ahmad yang sudah duduk menunggunya.

"Teh tarik je la," kata Sani. "Macam mana? Dah ada penyewa berpotensi ke?"

"Ada bos, tapi tu lah yang saya ajak jumpa ni," kata Ahmad. "Kawasan tu memang senang nak sewakan."

"Ni kontrak?" Sani mengimbas dokumen yang diletak di depannya. Ahmad mengangguk mengiyakan sambil memanggil pelayan.

"Teh tarik satu bang!" kata dia pada pelayan kedai itu. "Yup, tu dokumen kontrak. Saya minta Encik Sani datang berjumpa ni pun sebab nak bincang tentang kontrak ni lah."

"Ada beberapa perkara yang Encik Sani minta yang saya rasa tak sesuailah dengan peredaran zaman," kata Ahmad.

Pelayan datang membawakan segelas teh tarik lalu meletakkannya di depan Sani lalu dihirup teh pekat berbuih, melegakan tekak Sani yang sedikit kering.

"Encik Sani, syarat penyewa perlu Muslim sahaja tu, akan hadkan potensi penyewa rumah Encik," kata Ahmad. "Lokasi dah cantik, namun dah berapa belas orang telefon nak sewa saya terpaksa tolak kerana mereka bukan Islam."

"Saya bukan apa, saya cuma risau kalau mereka bela anjing dalam rumah tu," jawab Sani.

"Maaf Encik Sani, tapi Islam sendiri tak membenarkan kita was-was perkara yang kita tak pasti ni," kata Ahmad cuba memujuk. "Saya secara peribadi tak nampak apa masalah besar jika penyewa rumah Encik Sani bela anjing dalam rumah."

Ahmad mengangguk. "Najis yang kita patut elak adalah najis yang kelihatan. Budaya Melayu saja yang takut sangat anjing dalam rumah sehinggakan kita was-was benda yang kita andaikan saja."

"Ada banyak sebab saya terpaksa letak syarat penyewa mesti dari orang Islam sahaja Encik Ahmad. Saya sendiri tidak selesa dan yakin dengan status kebersihan rumah saya jika disewa pada orang bukan Islam."

"Bukankah itu satu bentuk diskriminasi?" tanya Ahmad. "Orang Cina dan India boleh bagi sewa pada orang Melayu. Kenapa orang Melayu tak boleh?"

Marah Sani. Ejen hartanah apa jenis ni yang berani sekolahkan pelanggan sendiri?

"Saya rasa ini bukan isu yang besar, Encik Ahmad," kata Sani.

"Besar Encik Sani. Kita nak buat kontrak perjanjian dan dalam kontrak itu ada dinyatakan secara bertulis yang bukan Islam tidak dibenarkan menyewa," terang Ahmad.

"Saya seorang ejen yang mengamalkan sikap muhibah, prinsip 1Malaysia dan saling bertoleransi. Dengan meletakkan nama saya sebagai ejen urusan penyewaan, seolah saya kata saya setuju dengan apa yang terkandung dalam kontrak ni."

"Jadi, Encik Ahmad tak setuju hendak teruskan lantikan ini?" tanya Sani.

"Bukan maksud saya begitu Encik Sani," kata Ahmad dengan tenang. "Saya nak teruskan dengan syarat Encik Sani dapat buang segala syarat rasis yang ada dalam kontrak ini."

Sani diam sambil terus merenung dokumen berkulit kertas merah jambu di depannya. Tertera namanya dengan ruangan penyewa belum berisi kerana dia meminta untuk melihat contoh kontrak yang disediakan. Pengalaman menyewakan rumah hanya dengan janji mulut banyak mengajar dia kepentingan wujudnya kontrak bertulis.

"Saya ada beberapa orang bukan Muslim yang dah setuju nak sewa dengan kadar sewa lebih tinggi daripada apa yang Encik Sani minta sebenarnya," kata Ahmad.

"Tak apalah Encik Ahmad, kekalkan saja syarat yang saya minta," kata Sani.

"Syarat tu rasis Encik Sani," kata Ahmad. "Susah nak dapat penyewa orang kita ni."

Sani menegur sekumpulan lelaki Cina di sebelah mereka. "Bro, bro. Good afternoon. Nak tanya satu benda boleh ke?"

"Kalau aku nak sewakan rumah aku hanya dekat Melayu sahaja, rasis ke?"

"You punya rumah, you punya suka la," kata seorang daripada mereka.

Sani senyum melihat Ahmad menggelengkan kepala. "Bukan pandangan ramai tu," kata Ahmad. Dia masih belum mahu mengalah hendak menegakkan benang basahnya.


Bekas Jurutera Google Dan Facebook Cipta Cawan Penyukat Masakan Paling Tepat Di Dunia

Biasanya sesuatu ciptaan dihasilkan melalui masalah yang ditempuhi dalam kehidupan seharian. Perkara yang sama berlaku apabila bekas jurutera perisian Google dan Facebook, Joshua Redstone, dalam usaha terbarunya telah menghasilkan ciptaan melalui Kickstarter.

Pernahkah anda memasak atau membuat kek menggunakan cawan penyukat? Adakah ia tepat seperti yang anda jangka? Sebenarnya ia tidaklah begitu tepat.

Joshua telah berjaya mencipta cawan penyukat bagi menyukat cecair dengan lebih mudah dan tepat. Beliau mengambil masa 4 tahun mencari idea untuk menambahbaik alatan yang sedia ada yang membuatkan minatnya sebagai seorang tukang masak tergendala.

Menurut beliau, cawan penyukat yang sedia ada terlalu besar dan tidak cukup tirus. Ia membuatkan penyukatan menjadi kurang tepat. Menurut Joshua lagi, bentuk cawan menentukan ketepatan sukatan lebih-lebih lagi jika hanya sedikit cecair henda disukat.

Semakin kecil isipadu cecair, semakin sukar disukat menggunakan penyukat tradisional.

Joshua mencipta cawan penyukat yang diberi nama Euclid yang dapat menyelesaikan masalah tersebut. Menurutnya lagi, bahagian lurus pada cawan penyukat tradisional menambahkan lagi apabila cecair dalam jumlah sedikit disukat.

Ada pihak cuba untuk menyelesaikan masalah ini menggunakan cawan penyukat kon, tetapi cara tersebut menyimpang 60% daripada cawan Euclid.

Ketika ini, Euclid adalah satu-satunya cawan penyukat yang disukat secara optimum dan berbentuk tirus menghasilkan ketepatan yang konsisten. Euclid kini sudah mendapat sumbangan orang ramai lebih daripada yang disasarkan ia USD30,000 melalui Kickstarter. Kini cawan penyukat Euclid boleh didapati dengan harga USD24 sebagai "Backers" di laman sesawang tersebut, dan ia dijangka akan dilancarkan menjelang Mei 2018.


9 Ejen Perisikan Paling "Power" Di Dunia

Agensi perisikan adalah sebuah organisasi yang sangat penting dalam sesebuah negera. Ia sangat diperlukan untuk menjaga dan menjamin keselamatan negara, dengan sentiasa memantau di setiap penjuru negara, mengumpulkan maklumat dan menyiasat suspek.

Organisasi ini dapat membantu pasukan ketenteraan, penguatkuasa undang-undang dan objektif polisi asing serta keselamatan negara. Di Malaysia, kita mempunyai beberapa agensi perisikan termasuklah Pertubuhan Perisikan Luar Malaysia (MEIO), Cawangan Khas (SB) dan Kor Risik.

iluminasi.com ingin berkongsi 9 agensi perisikan paling 'power' di dunia ketika ini.

Keberadaan MSS dalam senarai ini memang tak dapat dipertikaikan lagi. MSS mempunyai segala kelengkapan sebagai institut perisikan yang lengkap. Ia ditubuhkan pada tahun 1983 hasil daripada gabungan Jabatan Siasatan Jenayah (CID). Agensi perisikan ini telah membuktikan kehebatan mereka dengan menentang keganasan di wilayah Greater China seperti Taiwan, Hong Kong dan Macau.

Sejak ditubuhkan pada Jun 1983, ia diterajui oleh Ling Yun sehingga beliau meninggalkan agensi itu pada September 1985. Ketika ini MSS dipimpin oleh Chen Wenqing sejak November 2016.

Ditubuhkan pada 13 Mei 1952, Australian Intelligence Service (ASIS) merupakan sebuah agensi perisikan asing nasional Australia. Ibu pejabat agensi ini terletak di ibu negara Australia iaitu Canberra. Sebagai antara satu daripada agensi perisikan terbaik dunia, ASIS bertanggungjawab dalam mengumpul maklumat perisikan luar negara termasuklah berhubung dengan entiti risikan asing dan menggagalkan pengintipan luar.

ASIS mempunyai bajet RM1.548 billion digunakan bagi menjalankan operasi, dan sering dibandingkan dengan agensi-agensi terkemuka lain seperti Agensi Perisikan Pusat Amerika (CIA) dan Perkhidmatan Perisikan Rahsia British (M16)

Agen perisikan luar Perancis dinamakan Direktorat Jeneral Keselamatan atau Direction Generale De La Scurite Extereure (DGSE). Ia ditubuhkan pada 2 April 1982 dan berpangkalan di Paris, Perancis. Seperti ASIS, DGSE juga dibandingkan dengan CIA dan M16 kerana kehebatan tersendiri.

Segala kerja operasi DGSE adalah di bawah arahan Kementerian Pertahanan Perancis. Ia juga beroperasi bersama rakan sejawat domestik iaitu Direktorat Jeneral Keselamatan Dalam Negeri (DGSI). Sebanyak RM3.09 billion dibelanjakan oleh kerajaan Perancis dalam menjalankan dan mengekalkan operasi DGSE.

Tak terlepas dalam senarai agensi perisikan terbaik dunia adalah Research and Analysis Wing (RAW) , agensi perisikan asing utama di India. RAW ditubuhkan pada 21 Septermber 1968, disebabkan oleh kegagalan perisikan India dalam menghadapi pertempuran Sino-India dan India-Pakistan.

RAW berpangkalan di New Delhi dan berada di bawah Pejabat Perdana Menteri. Ketika ini ia diterajui oleh Anil Dhasmana. RAW bertanggungjawab memantau perkembangan politik, ketenteraan, ekonomi dan saintifik serta membentuk pendapat dan pengaruh orang asing.

Selain itu, ia juga memainkan peranan yang penting dalam gerakan anti-pengganas serta beberapa aktiviti perlindungan yang lain.

Bundesnachrichtendienst atau singkatannya BND adalah nama asal kepada Perkhidmatan Perisikan Persekutuan Jerman. Ia merupakan agensi perisikan asing Jerman. Ia berada di bawah Pejabat Canselor Jerman.

Ditubuhkan pada 1 April 1956, BND berpangkalan di Pullach, berdekatan dengan bandar besar Munich dan Berlin. BND membelanjakan sebanyak RM3.07 billion setahun dan bertanggungjawab mengumpulkan maklumat dalam pelbagai bidang seperti keganasan dan senjatas pemusnah rusuhan.

BND juga menilai maklumat mengenai kesalahan yand dirancang, penyeludupan dadah dan senjata api, penggubahan wang haram serta penghijrahan haram.

Agensi perisikan Rusia iaitu Perkhidmatan Keselamatan Persekutuan Persekutuan Rusia berada di tangga ke-4 agensi terbaik dunia. Ia dikenali sebagai organisasi keselamatan utama Rusia dan kumpulan pengganti utama kepada Jawatankuasa Keselamatan Negara (KGB) Kesatuan Soviet.

FSB berpangkalan di Moscow, Rusia dan sangat terkenal dengan tindakan terhadap anti-keganasan dalam dan luar negara.

Antara tanggungjawab FSB adalah menentang keganasan, mengawal keselamatan dalam negara dan sempadan, menyiasat jenayah serius dan perlanggaran undang-undang persekutuan Rusia.

Memang sudah dijangkakan berada dalam senarai ini, dan ke-3 terbaik di dunia adalah agensi perisikan British yang dikenali sebagai M16 yang merupakan singkatan kepada  Millitary Intelligence Section 6 (Perisikan Tentera Seksyen 6).

M16 terikat dengan Akta Perkhidmatan Perisikan 1994 dan identitinya tidak dimaklumkan kepada umum sehingga tahun 1994. Dengan kos RM14.71 billion setahun, MI6 yang berpangkalan di Vauxhall Cross di Tebing Selatan Sungai Thames sejak 1995 ini bertanggungjawab dan masih kekal dalam operasi anti-pengganas asing. Ia juga bekerjasama rapat dengan entiti rahsia dari Amerika Syarikat dalam menghapuskan keganasan.

Central Intelligence Agency atau Agensi Perisikan Pusat Amerika Syarikat dikatakan agensi perisikan ke-2 terbaik di dunia ketika ini. Ia berada di bawah kerajaan persekutuan Amerika Syarikat.

Ia ditubuhkan pada 26 Julai 1947 selepas Akta Keselamatan Negara diluluskan oleh Harry Truman untuk menjadi undang-undang. CIA juga merupakan agensi tertua dalam senarai ini. Seperti agensi-agensi yang lain, ia bertanggungjawab menentang keganasan dalam dan luar negara.

Pembangunan CIA telah menjadi fokus utama oleh kerajaan Amerika Syarikat selepas serangan pengganas dalam tragedi 9/11.

Agen perisikan yang paling hebat ketika ini dan berjaya mengalahkan agensi perisikan Amerika Syarikat adalah Inter-Service Intelligence (ISI) Pakistan, menurut penerbitan oleh International Business Times United Kingdom.

Berpangkalan di Islamabad dan ditubuhkan pada tahun 1948 oleh tentera British yang berkhidmat sebagai tentera Pakistan, ISI bertanggungjawab dalam mengukur tahap keselamatan dan perisikan kepada Kerajaan Pakistan. Ia dikatakan menjadi agensi terbaik di dunia kerana keberanian dalam menentang keganasan di Pakistan dan seluruh dunia.


Umat Islam perlulah konsisten dalam melakukan kebaikan (Muhsinin)

Adakah kehidupan yang dilalui sekarang penuh dengan masalah, tanggungan beban, kerunsingan, kebimbangan dan kerisauan?. Di tambah pula dengan masalah ekonomi yang sentiasa tidak menentu walaupun ada yang bergaji besar namun masih rasa tidak cukup dan tidak pernah merasa puas dengan apa yang telah ada.

Hal rumahtangga pula sentiasa bergolak disebabkan isteri yang tidak mematuhi suami, suami yang mengabaikan tanggung jawab dan anak-anak yang ingkar serta derhaka. Terjadinya pertelingkahan yang tidak berkesudahan bersama rakan sepejabat, kenalan, majikan, sahabat, jiran dan saudara disebabkan hal yang kecil sehingga perkara yang besar.

Tanah air yang diduduki kini tidak berasa aman disebabkan masalah sosial yang membimbangkan dan juga kes jenayah yang sentiasa meningkat saban hari. Ini adalah sebahagian daripada rentetan dan duri ranjau yang berbisa dalam kehidupan.

Tidak dinafikan bahawa ramai dikalangan kita yang mengakui bahawa Islam adalah sebagai cara hidup. Ramai orang pastinya pernah memiliki atau sentiasa sedar bahawa kebanyakan masalah yang timbul dalam hidupnya ini sebenarnya terjadi adalah kerana sikap diri sendiri yang tidak baik mengakibatkan kesannya kepada semua aspek sehingga membabitkan anggota masyarakat yang lain.

Ramai yang sedar bahawa masalah utama adalah kerana kebobrokan yang berpunca daripada kejahilan sebagaimana kepincangan dalam kehidupan masyarakat jahiliah di zaman Rasulullah. Oleh sebab masalah utama itulah yang membuatkan kita tidak mendapat keredhaan Allah SWT.

Penyakit ini juga mempunyai penawarnya iaitu al Quran sebagai ikhtiar yang utama untuk mengubatinya. Apabila masyarakat sudah keluar dari kejahilan dan dengan pastinya dapat mengubah hati serta sikap dalam menangani ranjau kehidupan masa kini.

Muhsinin merupakan kata jama’ dari perkataan muhsin yang bermaksud berbuat kebaikan. Makna muhsinin pula bermaksud hamba Allah yang derwaman yang sentiasa melakukan kebaikan. Muhsinin adalah orang-orang yang bertaqwa serta sentiasa menginfaqkan harta bendanya di jalan Allah meskipun berada dalam keadaan lapang mahupun ketika berada dalam keadaan sempit.

Bahkan mereka sentiasa menyediakan khusus dari hartanya untuk orang yang meminta-minta dan tidak berpunya. Muhsinin juga bermaksud mereka yang mampu menahan amarah serta sentiasa memaafkan kesalahan orang lain. Mereka sentiasa dalam sabar di dalam menghadapi semua keadaan. Mereka akan berjihad bersungguh_sungguh di jalan Allah dan sentiasa memperbaiki amalan mereka.

Golongan muhsinin akan sentiasa untuk mencapai redha Allah dalam melakukan segala yang di suruh dan meninggalkan segala yang dilarang oleh Allah.

Apa sahaja perkara mesti diambil berat dari sekecil perkara seperti hukum bersuci sehingga perkara yang besar termasuklah dalam bab kempimpinan dan pentadbiran negara.

Perkara pertama untuk menjadikan seseorang itu insan yang muhsinin, mereka perlu memperbanyakkan bertaubat kepada Allah Swt. Ikhlas dalam melakukan segala amalan dan sentiasa memperbanyakkan sabar diikuti dengan bertawakal dalam setiap perkara adalah resepi untuk menjadikan seseorang itu muhsinin.

Kejujuran dalam kehidupan dan sentiasa memaafkan setiap insan merupakan satu kejayaan dalam kehidupan.  Maka dengan usaha yang demikian pasti Allah akan melimpahkan rahmat dan keredhaanNya kepada mereka. Sesungguhnya Allah memandang tinggi kepada jihad yang mereka lakukan dan Allah sentiasa memberi petunjuk dan hidayah kepada mereka.

Orang yang bertaqwa itu sentiasa diredhai Allah disebabkan itu mereka sentiasa mempunyai jalan keluar daripada sebarang masalah yang dihadapinya. Malah dia pasti akan mendapat pelbagai kurniaan dan ganjaran yang tidak disangka serta tidak terhitung besarnya sebagaimana yang telah dijanjikan Allah di dalam al Quran.

Mulakan dengan memperbetulkan niat kerana Allah dan mulakan dengan sikap rajin belajar serta membaca terutamanya kitab Tafsir, Hadith dan lain-lain untuk mengetahui ajaran Islam yang sebenar serta mengamalkan isi kandungannya dengan bersungguh-sungguh untuk seseorang itu mencapai tahap muhsinin.

Alangkah bahagianya kita apabila berada dalam maqam muhsinin yang dijanjikan kepada mereka yang bersungguh-sungguh. Ilmu yang benar membuahkan amal yang bersungguh dan menghasilkan nikmat iman mereka yang muhsinin lagi muttaqin.


Jika Anda Mahu Tubuhkan Kumpulan K-Pop Malaysia, Tolong Elak Perkara Ini

Demam K-Pop Korea nampaknya belum berkesudahan tetapi artis Malaysia nampaknya sudah berhenti mencuba nasib meniru demam K-Pop yang melanda.

Syukurlah. Ada sesuatu yang agak janggal melihat anak muda kita terikut-ikut sangat dengan demam K-Pop. Pelik kan?

Adakah anda sedar ada satu ketika demam K-Pop melanda negara kita, muncul beberapa kumpulan yang maaflah, layak dikatakan setengah masak kerana jelas tidak nampak keseriusan mereka dalam meniru dengan sempurna trend K-Pop.

Kumpulan VIP adalah hasil didikan KRU Records, jadi dari segi bajet, latihan dan penyampaian, mereka jauh meninggalkan kumpulan-kumpulan K-Pop lain.

Koreografi yang mantap walaupun memang jelas meniru trend K-Pop sebiji-sebiji membuatkan penggemar muzik ada juga rasa hormat sedikit kepada kumpulan VIP ini kerana nampak usaha mereka.

Kemunculan 'Lagu Sedih' membuktikan anak Malaysia berupaya menyadur K-Pop dengan baik dan layak dikatakan berjaya.

Kami tak pasti anda pernah atau tidak mendengar lagu kumpulan Megaboys. Mungkin juga anda tak pernah tahu kewujudan kumpulan Megaboys.

Kami sebenarnya tidak pasti apa perasaan kami selepas melihat video klip lagu cover mereka yang popular iaitu 'Seperti Raihana.'

Adakah Megaboys kpop? Boyband ala 90-an? Sekumpulan model yang cuba terjun ke dalam bidang nyanyian? Tiada siapa tahu.

Salah satu kelemahan paling ketara kumpulan K-Pop Malaysia adalah terlalu bergantung dengan penggunaan perisian untuk meningkatkan mutu vokal.

Ini jelas berlaku pada kumpulan P.O.P atau Prince of Pop yang popular dengan lagi 'Kau Main Jauh-Jauh.'

Suara mereka kedengaran robotik dan tidak natural lagi kerana terlalu kuat pemprosesan dilakukan sehingga pendengar sendiri mampu sakit telinga mendengar corak vokal yang diubah suai.

Kekalkanlah keaslian suara. Nyanyian kumpulan boyband luar sebenarnya terhad saja kemampuan vokal mereka, tetapi tetap berkesan untuk membawakan lagu yang popular ke seluruh dunia.

Nama kumpulan yang dianggotai oleh 5 orang gadis ini adalah 'Gula-Gula.'

Kami pasti untuk sebuah kumpulan yang K-Pop, nama itu sebenarnya agak kurang sesuai kerana susah nak ambil serius sebuah kumpulan sedemikian namanya.

Melihat persembahan mereka dalam rancangan 'Wanita Hari Ini' melihatkan wujudnya pertembungan identiti antara setiap ahli kumpulan yang nampak masing-masing hendak bawa identiti sendiri.

Yang paling menyedihkan sebenarnya dalam persembahan yang hanya memerlukan mereka miming lirik, tarian mereka masih caca merba.

Penggunaan identiti yang serba satu serta tarian koreografi yang seragam dapat melonjakkan kumpulan tempatan ke tahap lebih baik.

Kumpulan MAX 24-7 menggelarkan diri mereka pelopor kepada genre K-Pop di Malaysia oleh anak Malaysia.

Namun kualiti yang mereka persembahkan mampu membuatkan penonton terpinga-pinga dan tertanya-tanya "mereka ni artis yang serius ke atau hanya sebuah kumpulan parodi?"

Tanpa ada asas populariti yang kukuh, tiada lagu popular, tanpa peminat kenal, kumpulan ini layak digelar terlalu berani mengeluarkan muzik video memaparkan gadis-gadis menjerit-jerit tergilakan mereka.

Seperti kata pepatah orang putih, "first impression is the most lasting" dan 'impression' yang mereka berikan hanya membuatkan kritikan demi kritikan dihamburkan pada mereka.

Kami faham anda kacak-kacak, tapi untuk terus berani menggambarkan anda digilai gadis tanpa ada sebarang lagu menjadi siulan masyarakat merupakan satu percubaan berani mati. Insaflah.

Melihat kualiti yang ditonjolkan oleh kumpulan K-Pop Indonesia seperti XO-IX atau Dragon Boyz, kita tidak boleh lari dari membandingkan kualiti artis yang terhasil antara kumpulan tempatan dengan negara jiran kita.

Nampak usaha lebih teliti diberikan pada penghasilan kumpulan dari Indonesia yang ternyata lebih cekap mencedok budaya K-Pop Korea Selatan ini.

Ini bukan satu kenyataan negatif tetapi adalah satu pujian, kerana jika kita rasa kagum dengan sesuatu sehingga kita mahu menirunya, satu cara penghormatan dalam meniru - adalah dengan menirunya sampai benar-benar jadi.

Dalam senarai ini, hanya satu kumpulan saja mencapai tahap yang boleh dibanggakan iaitu VIP. Selebihnya? Susah nak digambarkan apa perasaan melihat persembahan mereka.

Jadi kini anda dah tahu apa elok dan tak elok, dalam merealisasikan impian anda nak bergelar artis KPOP tempatan. Silalah kejar impian anda! Kami doakan anda berjaya.


Ini Rutin Harian CEO Facebook Mark Zuckerberg Yang Berbeza Daripada Rutin Anda

Bukan mudah untuk berjaya dan bukan sukar untuk gagal. Kejayaan tak datang bergolek, dan kejayaan yang dikecapi hasil usaha sendiri adalah yang paling manis.

Sebagai antara manusia terkaya di dunia, dan individu paling muda dalam senarai 10 manusia terkaya di dunia, pasti ramai yang nak tahu apakah rutin harian pengasas, Pengerusi dan Ketua Pegawai Eksekutif Facebook kan?

Walaupun bergelar billionaire dalam usia yang muda iaitu ketika berusia 22 tahun, rutin Mark Zuckerberg agak berbeza daripada rutin billionaire-billionaire yang lain. Jadi kali ini iluminasi.com ingin berkongsi rutin harian Mark Zuckerberg.

Jika CEO Apple, Tim Cook bangun seawal 3.45 pagi setiap hari, ia berbeza bagi CEO Facebook. Mark Zuckerberg biasanya bangun pada pukul 8 pagi. Ya, agak lewat bagi seseorang yang berjaya. Namun Mark berkata beliau memang bukan seorang yang "morning person". Selepas bangun pagi, Mark akan terus menyemak akaun Facebook, Facebook Messenger dan Whatsapp di telefonnya.

Setelah selesai semua urusan telefonnya dan mengemaskini segala berita, Mark bersiap sedia untuk bersenam. Ya, walaupun sibuk, Mark tetap akan bersenam biasanya 3 kali seminggu. Ia amat penting bagi otaknya untuk berfungsi dengan baik, dengan bersenam. Beliau akan membawa anjing kesayangannya, Beast bersama-sama.

Kalau CEO Facbook ada masa untuk bersenam, anda pun boleh kan?

Berapa lama anda ambil masa bersarapan? Atau anda langsung tak sarapan? Atau anda masuk punch card dulu baru keluar sarapan? Biasanya Mark akan bersarapan selepas bersenam. Mark merupakan seorang yang tidak memilih, begitu juga dari segi pemakanan. Beliau akan makan apa sahaja yang berada di fikiran kerana tak mahu membuang masa untuk perkara yang kecil.

Sama seperti makanan, Mark juga tak membuang masa dalam memilih pakaian apa yang mahu dipakainya ke pejabat. Seperti dalam artikel lalu, kami ada berkongsi mengenai t-shirt yang dipakai Mark setiap hari.

Beliau biasanya akan mengenakan t-shirt kelabunya, seluar jeans dan sneakers. Beliau menjawab pertanyaan mengenai pemakaiannya pada tahun 2014 dengan berkata :

Mark biasanya akan sampai di pejabatnya sekitar jam 10.30 pagi. Walaupun beliau bukanlah seorang yang suka bangun awal seperti billionaire lain, namun semenjak beliau menjadi seorang bapa, beliau kadang-kadang terpaksa bangun awal.

CEO Facebook ini biasanya menghabiskan masa di ibu pejabat Facebook di Menlo Park, California di antara 50 hingga 60 jam sehari, 5 hari seminggu. Ia dikatakan agak lama, di antara 10 hingga 11 jam sehari.

Mark memberitahu, "Saya banyak menggunakan masa memikirkan cara untuk menghubungkan dunia dan berkhidmat dengan lebih baik untuk komuniti, walaupun saya bukan berada di pejabat,"

Jika tidak sibuk dan bercuti daripada bekerja, Mark akan menggunakan masanya untuk menenangkan fikirannya. Antaranya adalah mempelajari bahasa Mandarin. Beliau agak fasih berbahasa Mandarin, dan mempelajari bahasa tersebut kerana ingin berkomunikasi dengan keluarga iparnya.

Beliau juga cuba membaca sebanyak yang boleh. Pada tahun 2015, beliau mencabar dirinya untuk membaca sebuah buku dalam masa 2 minggu.

Jadual Mark cenderung untuk berubah-ubah mengikut perjalanannya. Kadang-kadang beliau akan bertemu dengan Pope Francis, Barack Obama, dan juga rakannya Van Diesel. Beliau juga melawat beberapa kawasan di Amerika Syarikat baru-baru ini membuatkan ramai beranggapan Mark berminat dalam arena politik.

Walaupun sibuk, Mark tak pernah abaikan keluarganya. Beliau akan menghabiskan masa bersama isterinya, Dr. Priscilla Chan dan anak perempuannya, Max sama ada beliau terpaksa berjalan atau bekerja. Mark telah mengambil cuti 2 bulan dari Facebook selepas Max dilahirkan pada Disember 2015.

Bagi Mark, kerja di pejabat tidak boleh mengganggu kehidupannya bersama keluarga. Tidak bermakna segala kekayaan yang ada jika hubungan keluarga tidak utuh.

Sebelum masuk tidur, Mark akan terlebih dahulu menidurkan anaknya dengan mendendangkan doa Yahudi tradisional iaitu "Mi Shebeirach".


15 Fakta Menarik Mengenai Buah Pinggang Yang Anda Patut Tahu

Ada banyak sebab mengapa buah pinggang menjadi antara 1 daripada organ yang sangat penting dalam badan kita. Ramai orang yang ambil mudah dalam kehidupan sehari serta pemakanan yang tidak sihat kerana kurang tahu akan kepentingannya.

Jagalah buah pinggang anda kerana ia tiada ganti dan tak dapat dibeli dengan wang ringgit. iluminasi.com ingin berkongi 10 fakta menarik mengenai buah pinggang yang ramai tak tahu.

Badan kita tak perlukan kedua-dua buah pinggang untuk kita bertahan hidup. Hanya dengan satu buah pinggang pun kita masih boleh hidup sihat.

Malah, bagi mereka yang terpaksa dibuang kedua-dua buah pinggang juga masih boleh hidup tetapi perlu melalui proses dialisis setiap bulan bagi membuang toksik dalam darah yang sepatutnya dilakukan oleh buah pinggang.

Penyebab utama yang mengakibatkan penyakit batu karang adalah kerana kurang pengambilan cecair ke dalam badan terutama air masak.

Bagi bayi yang dilahirkan hanya dengan 1 buah pinggang sahaja, buah pinggang tersebut akan membesar kepada dua kali ganda saiz sepatutnya seperti mana 2 buah pinggang.

Buah pinggang menghasilkan air kencing, dan dihantar ke pundi kencing untuk disimpan. Pundi kencing manusia mampu menampung sebanyak 50 hingga 500 mililiter, atau 48 hingga 480 gram air kencing dalam satu-satu masa.

Lebih menarik, badan anda akan menunggu sehingga pundi kencing anda separuh penuh, dan ketika itu ia akan menghantar isyarat kepada otak anda supaya menyahkan air kencing daripada badan.

Selain jantung, buah pinggang antara organ dalaman manusia yang sangat rajin dan bekerja keras. Darah anda sentiasa dikemaskini oleh buah pinggang dengan cara melaluinya dan darah ditapis setiap 30 minit.

Hampir 50 kali darah ditapis setiap hari. Jika anda perlu bayar gajinya, mungkin anda akan muflis.

Pemindahan buah pinggang pertama di dunia adalah pada tahun 1933 yang berlaku di Ukraine oleh Yuri Voronoy. Walaubagaimanapun, pembedahan itu gagal.

Pembedahan pemindahan buah pinggang pertama yang berjaya dalam sejarah berlaku 21 tahun kemudian di Boston. Tukang bedah yang bertanggungjawab dalam misi berjaya pertama di dunia ini adalah Joseph Smith dan pasukannya pada tahun 1954.

Buah pinggang juga berfungsi sebagai pengaktif vitamin D dalam badan manusia. Namun ia adalah pekerja terakhir yang melakukan tugas itu.

Kulit manusia berfungsi untuk menerima vitamin D, dan jika gagal, hati anda akan mengambil alih tugas tersebut. Jika hati anda juga gagal menghasilkan vitamin D, maka ia menjadi tugas buah pinggang sebagai usaha terakhir.

Selain jantung, buah pinggang juga mempunyai tugas mengepam hampir 1,514 liter darah dalam sehari. Tanpa bantuan buah pinggang, jantung mungkin akan terlebih bekerja atau tak berfungsi langsung.

Buah pinggang sangat sukakan pengaliran darah. Ia menyerap dan mengedarkan 99% daripada isipadu darah dalam badan dan menyimpan 1% daripada darah yang ditapis untuk menjadi air kencing.

Dan disebabkan buah pingang sangat sukakan darah anda, ia mempunyai aliran darah yang lebih banyak daripada otak dan hati.

Berat purata bagi buah pinggang orang dewasa adalah seberat 154 gram, dengan saiz sebesar penumbuk.

Saiz batu karang paling besar yang pernah dikeluakan secara bedah adalah seberat 2 kilogram. Ia dikeluarkan dari pesakit Abdul Abu Al Hajjar in England.

Manakala batu karang paling banyak dikeluarkan secara semulajadi adalah sebanyak 5,704 biji oleh Donald Winfield dari Kanada.

Buah pinggang kanan biasanya lebih kecil berbanding buah pinggang kiri. Ia mungkin disebabkan oleh buah pinggang kanan terletak di bawah organ dalaman paling besar, iaitu hati.


Anda Setuju Kualiti Pendidikan di Sekolah Kita Teruk? Kami Huraikan Sebab-Sebabnya

Bidang perguruan satu masa dahulu adalah satu profesion yang cukup dipandang tinggi tetapi entah di mana silapnya, persepsi masyarakat terhadap guru berubah. Dengan kisah-kisah kurang enak dikongsikan di laman media sosial serta pelbagai kontroversi yang menjatuhkan imej guru, pihak Kementerian Pendidikan nampaknya sedang cuba memperbaiki pelbagai kelemahan yang wujud.

Adakah pendidikan di negara kita seburuk yang kita sangkakan atau itu semua hanyalah permainan realiti kita sahaja? Berikut adalah fakta-fakta tentang bidang pendidikan dan perguruan yang telah kami kumpulkan untuk dikongsi, sekurang-kurangnya untuk memperbaiki persepsi masyarakat terhadap profesion guru - yang selalu dikatakan manja dan hendak kerja senang.

Menurut laporan Organisation for Economic Co-operation and Development (OECD), majoriti guru di Malaysia tidak berpuas hati tentang suasana kerja mereka di sekolah kerana mereka secara majoriti bersetuju masa guru lebih banyak dihabiskan untuk mengawal kelas berbanding mengajar dan melakukan kerja-kerja pengurusan. Secara purata jika dibandingkan dengan guru lain di negara luar, guru di Malaysia menghabiskan 6 jam hanya untuk kerja pengurusan, sangat tinggi berbanding negara-negara lain.

Secara purata, majoriti guru bersetuju yang mereka terpaksa menghabiskan 15% daripada masa dalam bilik darjah hanya untuk memastikan suasana kelas yang kondusif berlaku. Isu yang sama juga wujud di kalangan dua negara lain iaitu Singapura dan Brazil yang menjadikan ketiga-tiga negara ini, adalah antara negara teratas dalam masa yang dibuang oleh guru - hanya untuk mengawal kelas.

Jangan terkejut jika anda diberitahu, guru-guru di Malaysia memegang rekod tempat kedua dalam masa yang diperuntukkan bagi aktiviti-aktiviti tambahan luar kelas melibatkan pelajar seperti badan beruniform, sukan dan sebagainya. Dengan purata hampir 5 jam setiap minggu diperlukan oleh setiap guru, tidak hairanlah guru gagal memberikan fokus lebih baik pada kelas. Tempat pertama pula jatuh kepada negara Jepun dengan majoriti gurunya menghabiskan hampir 8 jam, untuk aktiviti luar kelas.

Seperti yang dah disenaraikan, oleh kerana guru di Malaysia memerlukan terlalu banyak masa digunakan bagi aktiviti luar kelas dan pengurusan, jangan hairan pula jika guru-guru di Malaysia merupakan antara barisan guru yang paling sikit berjaya meluangkan masa untuk mengajar dalam kelas. Secara purata di seluruh negara yang dikaji, 80% masa guru diperuntukkan dalam kelas, 10% untuk pengurusan dan 10% lagi untuk mengawal situasi dalam kelas.

Bagi Malaysia, guru hanya berjaya memanfaatkan 70% masa mereka untuk mengajar dan kita berada di tangga kedua paling teruk selepas Brazil yang gurunya hanya berjaya menggunakan 68% masa mereka untuk pengajaran.

Purata guru-guru seluruh dunia mempunyai 15.3 hari dalam setahun untuk digunakan bagi tujuan latihan sementara Malaysia pula hanya mampu memberikan 11 hari secara purata bagi guru memajukan diri mereka menerusi kursus. Jumlah ini agak jauh berbanding purata dan ini pasti memberikan kesan besar pada perkembangan karier guru.

Statistik ini agak membimbangkan. Hanya 18% guru di Malaysia percaya yang prestasi mereka di sekolah akan memberikan impak pada karier mereka. Mentaliti ini jika terus dipegang pasti akan membantutkan usaha untuk memperbaiki kualiti pendidikan di negara kita kerana guru-guru tidak nampak keperluan untuk menjadi lebih baik dan berkembang.

Masalah ini memerlukan masa untuk di atasi dan hanya melalui latihan saja seorang guru dapat dilengkapkan dengan ilmu pedagogi, bagi memberi mereka kemahiran menguruskan pelajar dari segi teknik, pengetahuan dan aspek kawalan psikologi. Berdasarkan kajian OECD, jumlah guru yang mempunyai kemahiran ini di Malaysia berada pada paras yang rendah iaitu hanya 30% daripada jumlah guru. Ini akan memberikan kesan paling ketara dalam ilmu pengurusan kelas seorang guru dan bagaimana SOP hendak menyelesaikan sesuatu permasalahan yang timbul.

Malaysia mempunyai guru-guru yang berkelayakan tinggi, dengan hampir 91.2% guru mempunyai pendidikan tertiari, melepasi penanda aras. Usia guru di Malaysia juga muda dengan purata umur 38.9 tahun seorang yang membolehkan kita merancang pendidikan dengan lebih teratur. 92.1% guru di Malaysia mempunyai latihan dalam mengajar, lebih tinggi daripada Jepun dan Itali. Sementara yang paling boleh kita bangga- 99.8% guru di Malaysia bekerja sebagai penjawat perkhidmatan tetap, nombor 1 di dunia.

Isu paling besar yang dihadapi oleh guru bukan sahaja di Malaysia, malahan di Singapura juga adalah jumlah murid yang terlalu ramai ditempatkan dalam satu kelas. Kebanyakan masalah pengajaran dan pembelajaran di Malaysia banyak berpunca daripada masalah ini sehingga mengakibatkan mereka terlalu banyak menghabiskan masa mengawal kelas.

Singapura mendapat tempat pertama dengan purata 35.5 murid dalam setiap kelas, sementara Malaysia pula berada pada kedudukan ke empat dengan purata 32.1 pelajar, mengekori Mexico dan Korea Selatan. Dengan penanda aras 24.1 murid bagi setiap kelas dianggap sebagai nilai ideal, setiap guru di Malaysia perlu mengawal pertambahan 8 orang murid berbanding guru-guru lain di seluruh dunia.

Jadi tidak hairanlah pendidikan di negara kita banyak mengalami kontroversi dan isu. Persekitaran yang tidak kondusif banyak menghalang peningkatan kualiti pendidikan yang dapat disalurkan pada murid-murid kita.

Kita akan ulas dalam artikel akan datang kerana artikel ini ditulis, adalah untuk memberikan latar belakang sebenar masalah yang dihadapi oleh guru setiap hari dalam mendidik generasi masa depan Malaysia.


5 Penerbitan Buku Indie Paling Cemerlang di Malaysia

Jangan terkejut jika anda diberitahu, pada tahun 1997, purata pembacaan buku di negara kita hanyalah sekitar sehelai muka surat setahun. Yang baiknya, pada tahun 2002, statistik itu semakin meningkat - kepada dua helai setahun.

Sehinggalah pada tahun 2005 kajian mendapati purata jumlah buku yang dibaca oleh rakyat Malaysia meningkat kepada 2 naskhah buku sepanjang tahun. Bermula pada 2010, angka itu semakin meningkat kepada 8 buah buku, sebelum kajian terbaru mendapati angka 15 buku setahun kita adalah penanda aras kepada budaya membaca rakyat Malaysia.

Penerbitan buku indie atau lebih tepat dikenali sebagai buku alternatif banyak membantu membudayakan tabiat membaca di kalangan rakyat Malaysia, kerana bahan bacaan alternatif banyak di pasaran negara kita, yang membantu meningkatkan jumlah terbitan buku di negara kita setiap tahun. Buku-buku alternatif ini juga menjadi kegilaan remaja-remaja kerana gaya penulisannya yang lebih santai serta tidak terlalu formal seperti buku-buku terbitan lain. Jika anda baru ingin cuba-cuba membaca buku alternatif, buku terbitan mana yang patut menjadi opsyen anda?

Buku FIXI semakin mendapat tempat di pasaran selepas penerbitannya mula menjalinkan beberapa siri kerjasama dengan pengedar buku besar seperti MPH dan juga pesta buku Big Bad Wolf satu masa dulu. Dikepalai oleh pengarah filem kontroversi Amir Muhammad, identiti FIXI lebih banyak terarah kepada penulisan berbentuk novel fiksyen yang menampilkan penulis-penulis baru. Jika anda ingin membaca novel Bahasa Inggeris tulisan karya anak tempatan, cuba tinjau-tinjau label FIXI NOVO yang banyak di pasaran.

Dengan logo garang berupa singa mengaum, Lejen ditubuhkan oleh seorang anak muda bernama Aisamuddin Md. Asri yang terlebih dahulu meminta izin ibunya, sebelum berhenti kerja dan menubuhkan rumah penerbitan. Meletup dengan buku 'Awek Chuck Taylor' hasil tulisan seorang penulis bernama Nami Cob Nobbler, kini Lejen Press sudah mengembangkan genre penulisan mereka dengan menerbitkan komik hasil lukisan anak tempatan.

Diasaskan oleh Pak Chong, seorang bekas tahan ISA, Gerak Budaya bukan hanya sebuah penerbitan buku cap ayam. Mempunyai visi besar untuk menggerakkan budaya (haha) ke satu tahap yang lebih tinggi, buku-buku terbitan Gerak Budaya bukanlah untuk bacaan santai suka-suka. Karya terbitan Gerak Budaya lebih berkisar kepada politik, kritikan sosial, kajian serta penyelidikan yang agak berlawanan arus perdana.

Ditubuhkan oleh seorang anak muda bernama Saufy Nizar selepas cuba-cuba belajar menerbitkan buku, kini Dubook Press boleh berbangga atas pencapaian yang telah dicapai mereka. Lokasi kedai buku mereka kerap menjadi latar belakang sesi pengambaran produksi hiburan kerana rekaannya yang unik, kini Dubook Press mengorak langkah dengan menceburi industri makanan pula menerusi pembukaan sebuah kafe yang dinamakan Kafe Liar.

Dua studio ini mempunyai perhubungan yang agak rapat, mungkin kerana atas faktor persahabatan sesama mereka. Dua studio ini adalah antara penerbit buku yang boleh dikira under-rated. Penerbitan melalui Studio Anai-Anai lebih tertumpu kepada penghasilan karya asli berbentuk bukan fiksyen. Menjadi bualan ramai sebagai pengasas kepada gerakan pentas yang dilabelkan dengan nama Maskara yang kini terpaksa dihentikan selepas berjaya menganjurkannya


5 Jenis Pengguna LRT Paling Menjengkelkan

Ramai penduduk ibu kota menaiki LRT untuk menjalani urusan harian seperti pergi ke tempat kerja, membeli-belah dan lain-lain. Memandu kereta dalam keadaan trafik yang sesak setiap hari memang boleh bikin stres. Dengan LRT, kos perbelanjaan yang tinggi seperti membayar minyak, tol dan parkir dapat dielak. Jom semak antara jenis pengguna LRT yang kita terpaksa tempuhi setiap hari.

Si kaki tidur ini biasanya mereka yang keletihan selepas pulang dari bekerja. Tidak hairanlah, mereka boleh tidur samada dalam keadaan duduk atau berdiri. Jika anda duduk bersebelahan orang seperti ini, bersiap sedialah dengan meminjamkan bahu anda untuk dijadikan 'bantal' mereka. Jangan sampai baju anda basah dibuatnya dek air liur basi mereka. Itu belum dikira bunyi dengkur yang dah macam 'orkestra'. Tadahlah telinga atau anggap sahaja anda sedang buat kerja amal.

Biasanya golongan ini terdiri daripada sekumpulan kanak-kanak remaja. Perbualan mereka ini diiringi gelak ketawa yang kadangkala menyeronokkan didengar. Ada sahaja aksi atau cerita kelakar yang disampaikan dengan penuh semangat. Dah macam kat pasar malam pun ada. Tapi, kalau boleh perlahankanlah sikit suara tu. Jangan sampai mengganggu ketenteraman pengguna LRT yang lain sudahlah ya.

Tabiat ini memang kita boleh nampak hampir setiap hari. Bila sampai sahaja tren, ada segelintir mereka ini yang suka terburu-buru untuk masuk tanpa memberi laluan kepada orang di dalam yang hendak keluar. Dah macam pertandingan pun ada. Apa salahnya bertolak-ansur dengan menunggu sehingga pengguna LRT di dalam selesai keluar terlebih dahulu. Bila ada pengawal bertugas, barulah masing-masing tahu beratur. Rasanya budak sekolah pun tahu ikut arahan. Tak wujud rasa malu ke?

Bila nampak tren dah penuh tu, gunakan common sense untuk tunggu sahaja tren yang seterusnya. Melainkan ada urusan penting yang memerlukan anda menepati masa. Jika sekadar keluar untuk tengok wayang atau makan dengan rakan, tak rugi pun untuk tanam sifat sabar tu sikit. Apabila tren padat, penghawa dingin memang tidak dapat dirasa sangat. Ditambah pula dengan bau badan bermacam jenis orang, boleh pening kepala dan terpaksa tahan nafas dibuatnya. Selepas ini, bila pintu sampai dah tersangkut dan tak boleh tutup tu, silalah keluar dulu ya.

Golongan seperti ini bukan sahaja tidak prihatin, malah pentingkan diri sendiri. Paling tak tahan, boleh pula buat muka tak bersalah bila ada golongan yang lebih memerlukan seperti warga emas, ibu mengandung atau orang kurang upaya (OKU) terpaksa berdiri di sebelah mereka. Kalau ternampak pengguna LRT seperti ini, nasihatkan mereka depan-depan. Kalau masih tak makan saman, ambil sahaja gambar mereka dan tularkan supaya menjadi pengajaran.


5 Tragedi Runtuhan Bangunan Paling Dahsyat di Malaysia

Malaysia merupakan sebuah negara yang pesat membangun dengan pembinaan bangunan pencakar langit, pusat beli-belah dan jalan raya yang semakin giat dijalankan. Namun, terdapat beberapa peristiwa runtuhan bangunan yang sukar dilupakan dalam lipatan sejarah negara kita. Ayuh, kami senaraikan 6 tragedi runtuhan bangunan yang bukan sahaja merugikan wang ringgit, tetapi apa yang lebih penting meragut nyawa insan yang tak berdosa.

Pada 2 Jun 2009, sebahagian bumbung utama stadium ini runtuh. Akibatnya, hampir 50% daripada strukturnya musnah dan terpaksa ditutup untuk kerja pembersihan serta baik pulih.

Antara punca keruntuhan ini ialah penggunaan bahan binaan dan kualiti kerja tidak mengikut spesifikasi semasa pembinaannya. Siasatan lain membongkarkan reka bentuk bumbung yang tidak memadai serta kawalan kualiti juga tidak dilaksanakan di tapak projek.

Pada 20 Februari 2013, bumbung Stadium Sultan Mizan yang masih dalam proses pembaikan runtuh buat kali kedua. Kejadian itu mencederakan 5 orang pekerja tempatan. Runtuhan itu melibatkan sebahagian daripada struktur besi bumbung tersebut yang dianggarkan sepanjang 137 meter.

Kos pembinaan stadium ini adalah sebanyak RM292.9 juta dan siap dibina pada Mei 2008. Proses pembaikpulihan stadium itu dilaporkan menelan kos perbelanjaan sebanyak RM15 juta.

Tanggal 6 Jun 2013, sebahagian daripada Jambatan Kedua Pulau Pinang di Batu Maung yang masih dalam binaan telah runtuh. Bahagian sepanjang 30 meter itu runtuh dan menghempap sebuah kereta.

Kejadian itu meragut nyawa 4 orang yang dipercayai berada dalam kereta yang lalu diatas jalan dibawah struktur itu.

Majlis pembukaan Jambatan Kedua Pulau Pinang telah dirasmikan oleh Datuk Seri Najib Tun Razak pada 1 Mac 2014 dan dinamakan Jambatan Sultan Abdul Halim Muadzam Shah bersempena Yang di-Pertuan Agong ke-14.

Jambatan Sultan Abdul Halim Muadzam Shah ialah jambatan terpanjang di Asia Tenggara.

Dengan kos RM4.5 bilion, ia dibina untuk mengurangkan kesesakan lalu lintas di Jambatan Pulau Pinang dan juga memudahkan pengguna dari selatan pulau berkenaan untuk menghala ke selatan Semenanjung Malaysia.

Bangunan Jaya Supermarket di Seksyen 14/20, Petaling Jaya di negeri Selangor tiba-tiba runtuh pada 28 Mei 2009, sekitar pukul 5.00 petang sebelum sempat dirobohkan secara sempurna.

Ketika itu, terdapat 5 jentera berat di bangunan setinggi 6 tingkat berkenaan. Para pekerja yang terlibat telah memulakan kerja meruntuhkan bangunan itu sejak 20 hari sebelum kejadian malang tersebut berlaku.

Struktur bangunan yang runtuh itu adalah satu pertiga dari keseluruhan bangunan yang berkeluasan 6,400 meter persegi meliputi bangunan 10 tingkat yang bersambung dengan bangunan lima tingkat.

Pasukan penyelamat telah menemui 7 mayat. Antaranya terperangkap di tingkat bawah tempat letak kereta dan tertimbus di bawah jengkaut yang dipandunya. Seramai 2 orang pekerja cedera manakala 4 lagi terperangkap di dalam runtuhan bangunan.

Namun, pusat beli-belah itu memasuki episod baru apabila ia kini kembali dibuka dengan nama baru iaitu "Jaya Shopping Centre" sejak April 2014. Malah, ia menyaksikan kepulangan 30% penyewa lama ketika era kemasyhuran Jaya Supermarket sekitar tahun 1980-an.

Pada 31 Julai 1988, Pangkalan Sultan Abdul Halim runtuh di tepi laut Butterworth, Pulau Pinang, Malaysia. Tragedi yang berlaku sekitar pukul 4.40 petang itu membunuh seramai 32 orang, sementara 1,674 orang lagi cedera.

Tragedi ini berpunca daripada kesesakan teruk di pangkalan ini sekitar 10,000 orang. Terdapat dua perayaan serentak melibatkan kaum Cina iaitu Pesta Dewi Kwan Yin di Georgetown yang diadakan 60 tahun sekali dan sambutan ulang tahun Gereja St Anne di Bukit Mertajam.

Berlaku pada waktu hujung minggu, Jambatan Pulau Pinang tidak dapat menampung terlalu banyak kenderaan awam. Perkara sama juga dengan Pangkalan Sultan Abdul Halim yang tidak mampu menampung 'serbuan' ribuan penumpang.

Pelantar feri tiba-tiba patah dan lantai papan turut roboh sebaik penumpang melaluinya. Dinding besi dan bumbung roboh ke bawah. Penumpang bahagian atas menggelongsor dan terhimpit oleh tiang dan pelantar papan. Kenderaan di bawah remuk.

Siapa boleh melupakan sejarah hitam terburuk negara iaitu Highland Towers, bangunan yang dahulunya tersergam indah di Taman Hillview, Hulu Kelang? Pada 11 Disember 1993, Blok 1 kondominium setinggi 12 tingkat itu tumbang menyembah bumi sekelip mata selepas 15 tahun ianya siap dibina, sekaligus meragut 48 nyawa.

Seramai 124 anggota Pasukan Simpanan Persekutuan (FRU) dan kira-kira 30 anggota tentera dan jurutera dari Kem Batu Cantonment dan Kem Wardieburn dikerahkan bagi membantu mencari mangsa. Sekumpulan anggota penyelamat Perancis bersama dua anjing pengesan turut menyertai operasi menggunakan teknologi pengesan degup jantung dan menebuk lubang 4.5 meter dalam.

Keretakan serius atas jalan raya sekitar kondominium telah dikesan oleh penghuni sebulan sebelum runtuhan tersebut berlaku. Malah, pelukis pelan Highland Towers dikatakan tidak mempunyai kelayakan bagi bangunan setinggi 12 tingkat.

Biarpun sudah hampir 24 tahun tragedi ngeri ini berlaku, sehingga kini ia tertulis sebagai sejarah terburuk dalam pembinaan negara.


5 Gambar Ceria Sebelum Pelaku Bunuh Diri

Kemurungan adalah satu perkara yang sangat berbahaya. Ia lebih berbahaya daripada penyakit yang menjangkiti manusia kerana ia amat sukar untuk dikesan. Kemurungan boleh disebabkan oleh pelbagai perkara termasuklah kematian orang tersayang, hilang punca untuk hidup dan hutang.

Seseorang itu mungkin kelihatan sihat dan ceria pada pagi hari, dan mampu membunuh diri pada malam hari. Ini kerana apa yang disimpan di dalam dirinya tidak diketahui orang lain dan apabila ia meletup, tiada siapa dapat menyelamatkan keadaan tersebut.

iluminasi.com ingin berkongsi 5 gambar individu yang kelihatan gembira dan tersenyum, sebelum mereka mengambil nyawa sendiri.

Nota : Jika anda mengenali ahli keluarga atau rakan yang bergelut dengan masalah ini, beri perhatian dan segera membantu mereka, kerana kita tak tahu bila hari terakhir mereka. Talian (Befrienders) via 03-79568144 or 03-79568145 sedia membantu mereka.

Menurut wanita yang mengambil gambar ini, gambar ini adalah 2 minggu sebelum teman lelakinya menggantungkan diri sendiri. Beliau kelihatan sangat gembira dan masih tersenyum lebar. Wanita ini sehingga kini tidak memahami penyebab kepada tindakan teman lelakinya.

Seorang ibu telah berkongsi gambar yang menunjukkan anaknya sedang tersenyum seperti tiada masalah bersama anjing mereka. Jelas terpapar keceriaan pada wajahnya. Menurut ibu malang ini, gambar ini diambil sebelum anaknya itu masuk ke bilik dan mencari cara untuk menggantungkan diri dengan betul di internet.

Seorang gadis dari Mexico telah memuatnaik gambarnya, sejurus sebelum menggantungkan dirinya sehingga mati. Gadis berusia 22 tahu itu juga memuatnaik status "Hari ini segalanya akan berakhir dan semuanya salah saya. Saya sayangkan awak, dan maafkan saya cintaku. SELAMAT TINGGAL.".

Beliau kelihatan tersenyum, dan masih sempat ber-selfie, sebelum mengambil nyawa sendiri.

Dunia hiburan dikejutkan dengan berita bunuh diri penyanyi Linkin Park, Chester Bennington pada 20 July 2017. Gambar ini dikongi oleh isterinya, Talinda Bennington selepas kematianya Chester. Pada kapsyen tertulis gambar tersebut diambil beberapa hari sebelum Chester membunuh diri. "Rasa bunuh diri ada dalam fikirannya ketika ini, namun kita tak akan pernah tahu,".

Beliau juga kelihatan sangat gembira dan ketawa ketika bermain satu permainan bersama ahli keluarganya, di dalam sebuah video yang dirakam dirumahnya, 36 jam sebelum tragedi bunuh diri tersebut berlaku. Chester ditemui mati di kediamannya di California akibat menggantungkan diri sendiri.

Gambar in diambil pada 24 Mac 1994, 10 hari sebelum vokalis Nirvana, Kurt Cobain menembak dirinya dengan senapang patah. Beliau kelihatan cool, sedikit tersenyum dan langsung seperti tidak bermasalah, apatah lagi untuk membunuh diri.

Namun apa yang terbuku dihatinya ketika ini tiada siapa yang tahu. Vokalis band yang paling popular di dunia pada tahun 1993 ini telah mengambil nyawanya sendiri pada 5 April 1994 di rumahnya di Seattle, Washington. Ketika itu beliau hanya berusia 27 tahun.


12 Hacker Paling Power Di Dunia

Definisi "hacker" atau penggodam adalah individu yang menggunakan komputer untuk mendapatkan akses kepada maklumat tanpa kebenaran. Pelbagai sebab penggodam menggodam sistem atau rangkaian komputer.

Antaranya termasuklah mencuri maklumat untuk dijual dan juga untuk menguji kebolehan komputer mereka. Apa-pun tujuannya menggodam merupakan satu jenayah siber dan akan didakwa jika disabitkan kesalahan.

Selain daripada Evgeniy Bogachev, penggodam paling dikehendaki di dunia yang masih belum berjaya dijejaki, iluminasi.com ingin berkongsi antara 12 penggodam paling power dalam sejarah.

Gary McKinnon adalah seorang hacker yang berasal dari Scotland. Beliau telah melakukan apa yang dikatakan "penggodaman komputer tentera terbesar dalam sejarah". Di antara Februari 2001 dan Mac 2002, Gary telah menggodam 97 komputer tentera Amerika Syarikat dan NASA. Lebih menarik, beliau yang menggunakan nama "Solo", telah melakukan penggodaman itu di rumah ibu saudara kekasihnya, di London.

Beliau telah memadam fail-fail yang sangat penting daripada sistem komputer menyebabkan rangkaian 2,000 buah komputer Tentera Darat Amerika Syarikat bahagian Washington tergendala. Beliau juga meninggalkan mesej di laman sesawang rasmi tentera US, "Sistem keselamatan komputer anda seperti sampah". Gary juga telah memadam log senjata di Stesen Senjata Angkatan Laut Earle membuatkan rangkaian 300 komputer tak dapat beroperasi dan pembekalan senjata kepada tentera laut Amerika Syarikat lumpuh.

Beliau juga dituduh mencuri data, fail akaun dan kata laluan. Kerugian yang disebabkan oleh Gary dalam menjejakinya serta membaiki masalah yang dicetuskannya mencecah RM2.94 juta. Beliau berjaya mengelak daripada kerajaan Amerika sehingga tahun 2005 apabila beliau berhadapan dengan hukuman ekstradisi. Namun kerajaan UK tidak meluluskan permohonan ekstradisi terhadap Gary atas alasan beliau mengalami masalah kesihatan.

Merupakan kumpulan penggodam Black Hat terdiri daripada 6 orang ahli diketuai oleh Hector Monsegur dengan nama samaran "Sabu". Kumpulan ini sangat berprofil tinggi dan bertanggungjawab ke atas penggodaman Sony, News International, CIA, FBI, Scotland Yard dan beberapa akaun ternama.

Kumpulan ini telah menggodam akaun News International dan memaparkan laporan palsu mengatakan Rupert Murdoch telah meninggal dunia.

Mereka menggodam Nintendo namun tiada maklumat berharga dijumpai oleh kumpulan ini. Mereka juga mendakwa tidak bermaksud untuk membahayakan Nintendo kerana mereka sukakan Nintendo. Lulzsec juga telah menggodam dan mencuri maklumat daripada laman sesawang pornografi www.pron.com dan menerbitkan 26,000 alamat e-mel dan kata laluan pelanggan laman sesawang tersebut.

Antara maklumat yang diperolehi adalah 2 pengguna yang melanggan dari web tersebut menggunakan e-mel berkaitan dengan kerajaan Malaysia dan 3 pengguna menggunakan e-mel tentera Amerika Syarikat. Facebook telah membekukan akaun Facebook yang menggunakan e-mel yang didedahkan kerana bimbangkan pengguna Facebook pula digodam selepas LulzSec menggalakkan orang ramai supaya cuba mencari profil Facebook menggunakan e-mel yang didedahkan.

Kumpulan ini dikatakan telah bersara namun moto mereka, “Laughing at your security since 2011!” masih hidup hingga kini. Ramai yang berasakan bahawa kumpulan ini melakukan penggodaman untuk mewujudkan kesedaran di kalangan orang ramai tentang ketiadaan keselamatan yang cekap terhadap penggodam.

Bekas ketua kumpulan ini juga telah membantu FBI menghentikan lebih daripada 300 serangan siber sejak penangkapannya pada tahun 2011.

Adrian Lamo adalah penggodam warganegara Colombia-Amerika. Beliau terkenal selepas menggodam akaun Yahoo!, Microsoft dan Google. Pada tahun 2002, beliau telah menggodam The New York Times dan menambahkan namanya ke dalam pangkalan data pakar sumber serta menggunakan akaun LexisNexis untuk mendengalikan kajiaan berprofil tinggi.

The New York Times kemudiannya menyedari perkara ini dan membuat laporan, menyebabkan Adrian diberkas pada Ogos 2003. Adrian mengaku bersalah melakukan terhadap godaman yang dilakukan. Beliau dijatuhkan hukuman tahanan berkurung di rumah ibu bapanya dan denda sebanyak RM273,000 kepada Yahoo!.

Adrian kemudiannya menjadi penganalisa ancaman, yang telah berjaya membuatkan pelaku yang menyebarkan maklumat sensitif mengenai kerajaan Amerika Syarikat, Bradley Manning, tertangkap. Mungkin Adrian Lamo telah ditawarkan bekerja untuk kerajaan Amerika Syarikat.

Mathew Bevan dan rakan kongsinya Richard Pryce adalah dua penggodam yang mungkin telah mencetuskan banyak masalah di antara dua negara seteru iaitu Amerika Syarikat dan Korea Utara. Apa yang dilakukan mereka adalah menggodam komputer Tentera AS, dan menggunakan sistem tersebut untuk menyusup masuk ke dalam sistem kerajaan asing.

Maklumat penting daripada Institut Penyelidikan Atom Korea telah dimasukkan ke dalam sistem Tentera Udara Amerika Syarikat. Namun, mereka bernasib baik kerana kandungan maklumat tersebut kebanyakkan berkenaan Korea Selatan. Walaubagaimanapun ia mungkin mampu menyebabkan perbalahan di antara dua negara.

Bermula sebagai penggodam ketika berusia 16 tahun, Jonathan James adalah penggodam yang sangat hebat. Beliau yang menggunakan nama "c0mrade" telah menggodam jabatan kerajaan iaitu Agensi Kerjasama Keselamatan Pertahanan Amerika Syarikat.

Beliau memasang penghidu dalam sistem tersebut yang membolehkan beliau mengetahui mesej yang dihantar di antara kakitangan agensi itu. Beliau juga telah mencuri username dan kata laluan serta maklumat penting yang lain, termasuklah perisian yang penting.

Perisian tersebut mengawal elemen penting dalam kehidupan di Stesen Angkasa Antarabangsa seperti kawalan suhu dan kelembapan. NASA terpaksa menghentikan operasi komputer selama 3 minggu dan kerugian sebanyak RM172,000 bagi menyemak dan membaiki sisterm tersebut.

Jonathan walaubagaimanapun telah menafikan segala tuduhan terhadapnya .Pada tahun 2008, disebabkan takut beliau akan dijatuhkan hukuman ke atas kesalahan yang dikatakan tidak dilakukannya, Jonathatn James telah membunuh diri.

Kevin Poulsen bukanlah seperi penggodam lain yang mengganggu sistem operasi kerajaan atau berkaitan, tetapi beliau telah menggodam untuk memenangi kereta sport. Pada 1 Jun 1990, beliau telah menggodam dan mengawal talian telefon stesen radio Los Angeles, KIIS-FM.

Penggodaman itu membolehkan beliau menentukan dirinya sebagai pemanggil ke-102 yang layak untuk memenangi sebuah kereta Porshe 944 S2. FBI kemudiannya menjalankan pencarian ke atas Kevin yang telah awal melarikan diri.

Namun beliau berjaya diberkas di sebuah pasaraya dan dijatuhkan hukuman penjara 5 tahun, dan diharamkan daripada menggunakan komputer dan internet selamat 3 tahun selepas pembebasannya. Hukuman pengharaman penggunaan komputer dan internet itu merupakan buat kali pertama ke atas rakyat Amerika.

Jika anda pernah menonton filem Takedown, ia mengisahkan tentang penggodam bertaraf dunia ini, Kevin Mitnick. Beliau sangat power dan terkenal sehinggakan Jabatan Kehakiman Amerika Syarikat menggelarkannya "Penjenayah komputer paling dikehendaki dalam sejarah AS."

Pada tahun 1979, ketika berusia 16 tahun, beliau mula memperoleh akses rangkaian komputer tanpa kebenaran apabila rakannya memberikan nombor Ark, telefon sistem komputer Digital Equipment Corporation (DEC) yang digunakan untuk membina sistem perisian mereka. Beliau menggodam komputer DEC dan menciplak perisian. Beliau didapati bersalah atas kesalahan itu dan dihukum penjara 12 bulan dan 3 tahun pembebasan berkawal.

Ketika tahun akhir dalam pengawasan, Kevin menggodam komputer mel suara Pacific Bell, dan satu waran tangkap dikeluarkan ke atasnya menyebabkan beliau menjadi buruan selama 2 tahun setengah. Ketika dalam buruan, beliau memperoleh akses komputer tanpa kebenaran dan menggunakan telefon klon untuk menyembunyikan lokasinya.

Beliau juga mencuri kata laluaan komputer, mengubahsuai rangkaian komputer dan memecah masuk dan membaca e-mel persendirian. Beliau akhirnya diberkas, dan didapati bersalah ke atas banyak jenayah siber termasuk menggodam Nokia, Motorola dan Pentagon. Beliau dijatuhkan hukuman 5 tahun penjara. Kini, beliau merupakan pemilik Mitnick Security Consulting yang menawarkan servis sekuriti kepada syarikat-syarikat.

Anonymous digelar sebagai "Robin Hood digital". Ia merupakan sebuah kumpulan aktivis penggodam atau "hacktivist". Kumpulan ini sangat terkenal dalam menggodam dan menyerang laman sesawang kerajaan, keagamaan dan korporat.

Antara yang menjadi mangsa Anonymous adalah Vatican, FBI, CIA, PayPal, Sony, Mastercard, Visa, dan juga kerajaan China, Israel, Tunisia, Australia, India, Syria Amerika Syarikat dan Uganda. Ramai dari ahli kumpula ini telah menjelaskan bahawa niat mereka adalah untuk menyerang penapisan dan pengawalan internet.

Astra adalah nama pena yang digunakan oleh seorang penggodam yang mencuri dan menjual senjata api. Astra yang berasal dari Greece dan berusia 58 serta merupakan seorang ahli matematik, telah menggodam sistem komputer syarikat Dassault Group (Perancis) selama tempoh 5 tahun. Dalam tempoh itu beliau telah mencuri maklumat teknologi senjata dan perisian model 3D, dan dijual kepada sekurang-kurangnya 250 individu dari Brazil, Perancis, Jerman, Italy, Afrika Selatan dan juga Timur Tengah.

Namun akhirnya perkara itu disedari oleh Dassault Group dan memulakan pencarian. Mereka akhirnya berjaya menjejaki Astra di apartmentnya di Athens, Greece. Kos kerugian disebabkan oleh Astra dianggarkan di antara RM1 billion hingga RM1.5 billion. Beliau ditahan pada 2008 dan dihukum penjara selama 6 tahun.

Adakah perbankan internet itu selamat? Adakah anda rasa wang anda di dalam bank selamat dengan penggunaan perbankan internet? Albert Gonzalez pasti setuju mengatakan perbankan internet adalah tidak selamat.

Albert telah mencuri kad kredit orang ramai, selama 2 tahun, dan merupakan pencurian kad kredit terbesar dalam sejarah manusia. Sebanyak 170 juta kad kredit dijual semula bersama nombor ATM. Beliau melakukan pencurian itu menggunakan penghidu yang kemudiannya mencuri maklumat dari rangkaian dalaman korporat.

Beliau turut menyelia laman shadowcrew yang merupakan forum yang membolehkan ahlinya untuk membeli nombor kad kredit yang dicuri. Kerugian yang disebabkan oleh tindakan beliau mencecah RM840 juta, dan beliau telah dijatuhkan hukuman 20 tahun penjara.

Amjad Nayef merupakan seorang pelajar IT yang berasal dari Palestin. Baru-baru ini beliau telah diberikan pengiktirafan oleh ibu pejabat kerajaan Amerika Syarikat iaitu Pentagon. Walaubagaimanapun, beliau tidaklah menggunakan kepakarannya ini untuk kepentingan diri sendiri.

Kementerian Pertahanan negara itu telah menyenaraikan namanya dalam senarai kepujian kerana beliau telah menemui kelemahan "Cross-Site Request Forger" (CSRF) yang boleh menyebabkan akaun ejen Pentagon diceroboh masuk dengan mudah, lalu memberitahu pihak kerajaan Amerika Syarikat.

Beliau merupakan antara penggodam paling hebat di Malaysia. Beliau telah berjaya menggodam hati gadis-gadis di Malaysia dengan gaya lakonan yang mantap serta wajah yang kacak. Selain itu, suaranya yang lunak bak "auto-tune" dalam lagu Wanita Terakhir menjadi siulan.

Ramai lelaki-lelaki tidak menyukai Fattah Amin menggelarkannya sebagai "kayu" kerana cemburukan bakatnya yang tidak diperoleh lelaki lain dalam menggodam hati wanita. Terbaru, hacker ini telah berjaya menggodam hati Fazura, yang mana telah berjaya menggodam hati Neelofa sebelum itu. Ia diakui oleh Persatuan Gadis-Gadis Comel Se-Malaysia.

Namun walaupun masih belum tertangkap kerana jenayahnya, beliau mempunyai kelemahan iaitu tidak boleh terkena cahaya matahari yang terlalu panas. Penulis masih tertanya-tanya mengapa.

Penulis tidak berat sebelah, dan mengakui kehebatan beliau. Dan penulis tidak mempunyai kaitan atau hubungan dengan hacker terbaik Malaysia ini, cuma mengagumi.

Nota : Ramai hacker hebat di dunia ini dan senarai ini terlalu subjektif dan dihasilkan menurut pendapat menulis sendiri.


Bacaan Untuk Non-Muslim : Mengapa Muslim Perlu Dobi Hanya Untuk Orang Muslim

Sesiapa pun boleh guna tanpa larangan ketat kerana tidak ada sesiapa pun yang ditugaskan menjaga premis perniagaan dobi itu. Walaupun kebanyakan pihak peniaga sudahpun menjelaskan apa yang boleh dan tidak boleh dilakukan, jika anda rajin bertanya kepada pekerja yang bertugas menyelia premis, perkara itu tidak mudah.

Sikap tidak bertimbangrasa dalam individu pasti ada. Kes-kes yang kerap berlaku selalunya melibatkan individu yang mencuci kasutnya dengan mesin walaupun sudah diletak amaran untuk tidak melakukan tindakan sedemikian.

Artikel ini ditulis bukan untuk memberikan bukti kenapa orang Muslim betul, tetapi untuk menerangkan kepada anda semua, golongan bukan Muslim kenapa wujudnya keperluan kepada kami mempunyai sebuah dobi yang dapat kami yakini kebersihannya.

Tak. Tidak sama sekali. Banyak hujah karut digunakan, seperti kalau salam tangan dengan bukan Muslim macam mana statusnya, duit yang orang bukan Islam pegang lepas makan babi macam mana statusnya? Semua itu adalah persepsi sempit yang hanya memburukkan keadaan.

Ada sebabnya kenapa ada beza antara bersih anda dan bersih kami. Perbezaannya terletak pada perkara-perkara yang kami perlu elakkan seperti risiko ada bulu anjing di dalam mesin. Ini bukan masalah peluh bukan Muslim itu najis atau orang Muslim rasa diri mereka lebih bersih. Bulu anjing adalah contoh paling mudah. Begitu juga dengan mereka yang membasuh kain lap dapur yang pernah digunakan untuk memasak daging khinzir. Mungkin pada anda, perkara itu biasa, tetapi pada kami seeloknya kami cuba elakkan.

Itulah yang meragukan pada kami. Statusnya sebenarnya mudah - jika kami tahu perkara itu berlaku tanpa ragu, kami akan elakkan guna mesin tersebut. JIka kami tak nampak, kami terima perkara itu sebagai kami tak tahu.

Betul. Exactly. Memang betul lagi senang kami buat tak tahu tapi it is in our human nature untuk elak perkara yang kita takut bila kita dah tahu. Sebagai contoh - anda seorang bukan Islam ke sebuah dobi yang anda saksikan sendiri seorang ibu terus memasukkan seluar anaknya yang mempunyai tahi ke dalam mesin basuh lalu terus memulakan basuhan. Adakah anda masih akan menggunakan mesin itu walaupun itu satu-satunya mesin yang ada?

Itulah yang tak ramai faham. Sebenarnya semua manusia sama saja - kita akan elak bila kita dah tahu tetapi pada kami, Muslim, kami juga perlu melindungi diri kami daripada perkara yang kami tidak tahu akan berlaku. Sebenarnya perkara itu bukan saja eksklusif pada orang Muslim - rasanya kita semua sama saja. Cuma, kami lebih sensitif kerana kami nak elak benda tu berlaku walaupun kami tak tahu. Cegah dari mula lebih baik, lagipun, tindakan ini tidaklah merugikan sesiapa pun.

Secara asasnya - jika kami tidak tahu, lebih mudah kami anggap pakaian yang dicuci oleh mesin itu bersih, walaupun sebelum itu ada mak basuh seluar anak dia yang ada tahi kering tak dicuci dahulu dengan air. Sebab kami tak tahu.

Ini kerana bukan semua orang bukan Islam tahu peraturan, adab, dan amalan-amalan orang Islam. Ini sebenarnya sama saja dengan orang Muslim tetapi kerap kali berlaku kes pengguna bawa anjing yang diletakkan atas meja melipat baju, yang hanya dikesan melalui cctv. Begitu juga risiko seorang pembela anjing atau peniaga daging babi membasuh alas anjing atau apron serta pakaian beliau dengan mesin layan diri yang akan digunakan orang lain.

Dengan tidak menggalakkan pengguna bukan Muslim menggunakan mesin tersebut, sekurang-kurangnya hal berkaitan bulu anjing atau darah babi sudah dapat dibanteras lebih awal. Bunyinya sedikit kasar, tapi itu realitinya.

Ini kerana dalam Islam, apa saja yang dah tersentuh dengan bahagian babi (tak kira mana satu bahagian) dan anjing yang basah, permukaan tersebut perlu dibasuh menggunakan air bercampur dengan tanah. Basuhan dengan mesin sahaja tidak mencukupi dan pada permintaan Islam- itu belum bersih lagi. Walaupun begitu, ada pendapat-pendapat berbeza tentang isu ini tapi untuk memudahkan penerangan, saya ambil saranan yang paling berhati-hati.

Menarik soalan ini. Pertama sekali, kami mohon agar tidak ada pihak yang membawa anjing ataupun sebarang binatang peliharaan termasuklah kucing ke kedai dobi. Lagi senang begitu kerana ia lebih adil. Jika anda seorang pembela anjing - bersihkanlah dulu bulu-bulu anjing yang mungkin melekat pada fabrik yang hendak dibasuh,. Walaupun itu sebenarnya pun masih belum memadai, tetapi membantu membersihkan itu pun sudah cukup baik.

Jika boleh, kain kotoran yang digunakan di dapur untuk penyediaan masakan menggunakan daging babi sepatutnya tidak digunakan dalam mesin layan diri yang digunakan orang ramai. Fabrik seperti apron, kain lap, mungkin juga sarung tangan dapur, semua itu seeloknya dibasuh di rumah menggunakan mesin basuh milik sendiri.

Jika pengusaha itu sudah tahu perkara itu berlaku, dia haruslah mencuci mesin yang telah tercemar dengan air dan tanah. Perkara ini bukan mudah. Sebagai seorang Islam yang bertanggungjawab, itulah yang dia perlu lakukan. Pasti menyusahkan dia jika perkara ini berlaku hari-hari. Untuk memudahkan aspek pengurusan isu ini, jalan terbaik adalah dengan menghadkan penggunaan pada orang Islam sahaja. Saya menulis perkara ini dari pandangan dan pengetahuan yang saya ada, jadi mungkin ada beberapa pandangan lain yang berbeza. Cuma asasnya - apabila dia dah tahu, dia kena bersihkan. Walaupun begitu, perlu diingatkan lagi - saya menulis jawapan ini berdasarkan saranan dan pendapat yang paling berjaga-jaga.

Tidak. Isu ini tidak berkaitan dengan rasisme atau apa saja yang berkaitan dengan perihal permusuhan antara kaum atau agama. Seperti mana kami orang Islam menghormati kewujudan kedai tidak halal, kami berpendapat isu kedai dobi ini juga adalah satu isu kecil yang sebenarnya tidak perlu diperbesarkan. Dalam erti kata lain, lebih mudah sebenarnya jika anda (bukan Muslim) melihat isu ini sebagai satu isu yang tak perlu dibincangkan sesama kita dan biarlah perdebatan ini hanya berlegar antara orang Islam sahaja.

Terima kasih banyak kerana membaca. Kami harap tulisan ini membantu anda memahami serba sedikit tentang isu ini. Mana yang silap atau kurang setuju, sila beritahu pada kami melalui ruangan komen.


Berakhirnya Malaysia sebagai penganjur perlumbaan Formula 1

Setelah hampir 19 tahun penganjuran perlumbaan Formula 1 di Malaysia, tahun 2017 ini kita bakal menyaksikan Malaysia menganjurkannya buat kali terakhir. Ianya dijadualkan akan berlangsung pada 29 September sehingga 1 Oktober 2017.

Malaysia telah menjadi tuan rumah bagi penganjuran Formula 1 ini semenjak tahun 1999 di mana tahun tersebut menyaksikan pemandu daripada pasukan Ferrari, Michael Schumacher dinobatkan sebagai juara.

Mungkin ada dikalangan anda yang menyangka Grand Prix dan perlumbaan Formula 1 adalah dua pertandingan yang berbeza. Sebenarnya sama sahaja. Pada tahun 2011, perlumbaan Formula 1 Malaysia ini mula dikenali sebagai Grand Prix Malaysia.

Pembinaan Litar Antarabangsa Kuala Lumpur telah dilakukan antara tahun 1997 hingga 1999 di Sepang. Rekabentuk litar ini dicipta oleh jurutera yang berasal dari Jerman bernama Hermann Tilke dimana beliau juga adalah orang yang sama merekabentuk litar F1 venues di Shanghai, Sakhir, Istanbul, Valencia, Marina Bay, Yas Marina, Yeongnam, Greater Noida dan Austin.

Idea pembinaannya datang daripada bekas Perdana Menteri Malaysia (keempat), Tun Dr. Mahathir Mohamad yang juga dikenali dengan gelaran "Bapa Pemodenan Malaysia".

Idea pembinaan litar ini juga bagi melayakkan Malaysia menganjurkan pertandingan Formula 1 di Malaysia bermula pada tahun 1999. Litar ini mempunyai trek sepanjang 5.543 kilometer setiap pusingan dan untuk Grand Prix Malaysia, setiap pelumba perlu menamatkan sebanyak 56 pusingan, iaitu merangkumi jarak sejauh 310.408 kilometer.

Sebelum Malaysia, sudah beberapa negara lain yang turut menarik diri daripada penganjuran Grand Prix ini, antaranya Bahrain, Rusia dan beberapa negara lain. Mengikut perjanjian, kontrak Malaysia sepatutnya tamat pada tahun 2018 tetapi kerajaan telah mengambil keputusan untuk menamatkannya satu tahun lebih awal, iaitu pada tahun 2017.

Antara sebab utama penarikan diri ini adalah kerana kekurangan penonton yang hadir ke litar untuk menyaksikan sendiri Grand Prix Malaysia. Mengikut statistik, hanya 60% sahaja tiket yang biasanya habis dijual.

Dengan peningkatan kos, pelaburan dalam penganjuran Grand Prix Malaysia bukanlah sesuatu yang menguntungkan. Selain itu, kini terdapat banyak litar baru yang dibina menjadikan saingan lebih sengit untuk pengunjung luar untuk datang ke Malaysia. Sebagai contoh, semasa tahun 1999 Malaysia merupakan satu-satunya negara Asia yang menganjurkan Formula 1. Kini, Jepun turut menganjurkan pertandingan Formula 1.

Sehingga kini, tidak dapat dipastikan nasib litar ini pada masa hadapan. Tapi ada ura-ura mengatakan ianya tetap akan digunakan untuk penganjuran MotoGP yang dipercayai lebih menguntungkan, selain kedatangan pengunjung ramai. Lebih menarik lagi, Malaysia turut mempunyai pelumba dalam kategori Moto2 dan Moto3.


10 Barang Paling Mahal Di Dunia Yang Pernah Dibeli Secara Online

Berapakah harga barangan yang paling mahal anda pernah beli melalui online? RM100? RM1,000? RM10,000? Belian atas talian kini bukan lagi sesuatu yang pelik malah terdapat banyak laman sesawang tumbuh bak cendawan lepas hujan yang menawarkan khidmat ini.

Ia memberikan peluang kepada penjual menjual barangannya tanpa perlu menyewa kedai, dan pembeli dapat membeli-belah tanpa perlu keluar dari rumah. Namun masih ramai ragu-ragu untuk membeli melalui cara ini kerana terdapat segelintir yang mengambil kesempatan dengan menipu, apatah lagi jika harganya mahal.

iluminasi.com ingin berkongsi 10 item paling mahal pernah dibeli melalui online.

Ferrari Enzo adalah antara kereta sport paling rare di dunia yang mana hanya 399 unit sahaja yang dihasilkan. Dan disebabkan ini harga dan nilainya sangat lah mahal. Apabila sebuah Ferrari Enzo diiklankan di eBay untuk dilelong, peminat kereta sport dan mereka yang berada berlumba-lumba membida harga.

Setelah tempoh lelongan tamat, kereta ini telah dijual kepada pembida tertinggi dari Switzerland dengan harga RM4.2 juta, hanya RM233 lebih tinggi daripada pembida kedua tertinggi.

Sukan besbol tidaklah begitu popular di negara kita. Namun di Amerika Syarikat, ia merupakan antara sukan paling popular selepas American Football dan bola keranjang. Dan kad besbol pula menjadi antara barang koleksi yang mempuyai nilai yang tinggi. Antara kad besbol yang bernilai tinggi adalah kad besbol Honus Wagner.

Kad tersebut dikeluarkan oleh American Tobacco Company, dan disebabkan Honus menentang tabiat merokok, beliau meminta supaya pengeluaran kad itu dihentikan, menjadikan hanya 200 unit sahaja kad tersebut dihasilkan.

Pada tahun 2000, kad tersebut telah diiklankan di eBay dan peminat fanatik besbol, Brian Seigl tak menunggu lama dengan membayar wang RM4.62 juta bagi mendapatkan kad tersebut. Siapa sangka sekeping kad bernilai begitu tinggi?

Antara kategori jualan paling popular di eBay adalah hartanah dan tidak mengejutkan jika jualan tertinggi di eBay datang dari hartanah. Namun, apa yang terjual ini bukanlah semata-mata rumah atau bangunan, tetapi seluruh bandar.

Dengan keluasan 83 ekar dan mempuyai 8 buah rumah, sebuah pejabat pos dan sebuah cafe dengan 30 orang penduduk, bandar persendirian Bridgevill yang terletak di California telah ditawarkan untuk dijual di eBay. Bandar ini dimiliki oleh keluarga Lapple sejak tahun 1973 dan membuat keputusan untuk menjualnya pada tahun 2002.

Ia telah dibeli dengan harga RM7.43 juta. Selepas pemilik baru memiliki bandar ini untuk beberapa tahun, beliau juga membuat keputusan untuk menjualnya. Berhantukah?

Selepas berlakunya tragedi 9/11, 2 orang agen hartanah Gregory Gibbons dan Bruce Francisco mengambil inisiatif untuk menyediakan rumah yang lebih selamat. Mereka membeli hartanah di Pergunungan Adirondack yang merupakan bekas tapak silo peluru berpandu.

Tanah itu kemudiannya dibangunkan sebuah rumah mewah dengan akses ke kubu bawah tanah yang direka kalis perang. Projek tersebut bernilai kira-kira RM75.6 juta, namun mereka menjualnya dengan harga RM8.82 juta selepas mengiklankannya di eBay.

Nampaknya penjualan bandar melalui eBay bukanlah satu perkara luar biasa. Sebuah lagi bandar kecil, Albert di Texas telah dijual di eBay. Bandar ini dibeli oleh broker insurans, Bobby Cave dengan harga RM907,200. Bandar yang didiami oleh 5 penduduk itu kemudiannya diubahsuai bagi mengekalkan sejarahnya.

Dan pada tahun 2003, Bobby Cave telah menjual bandar Albert melalui eBay dengan harga RM10.5 juta, iaitu hampir 12 kali ganda harga asal yang dibeli.

Berapakah yang anda sanggup bayar untuk makan tengahari dengan idola anda? Sebagai antara manusia terkaya di dunia, sudah tentunya masa adalah perkara yang termahal bagi Warren Buffet. Namun, Warren Buffet menjadikan aktiviti ini aktiviti tahunan dengan "menjual" masanya kepada sesiapa yang berminat untuk makan tengahari dengannya.

Wang tersebut didermakan kepada geraja di San Francisco yang digunakan untuk memberikan makanan percuma kepada gelandangan di bandar itu. Dan pada tahun 2010, seorang pembida telah membida tawaran itu di eBay dengan bayaran setinggi RM10.9 juta hanya untuk meluangkan masa makan tengahari dengan billionaire tersebut.

Sebanyak 2,180,000 hidangan makanan bernilai RM5 boleh diterima dengan wang sebanyak itu. Mungkin beliau terdesak untuk mendapatkan nasihat perniagaan dari Warren Buffet. Dalam masa 17 tahun, Warren Buffet telah menjana wang hampir RM100 juta bagi tujuan ini.

Berbaloi tak anda rasa? Atau lebih baik beli bandar di atas?

Pasu yang berasal dari zaman Dinasti Shang, telah dijual oleh syarikat lelongan Christie's Auctions & Private Sales secara atas talian pada tahun 2010. Ia merupakan sebuah pasu wain berwarna gangsa yang sangat jarang ditemui. Dianggarkan ia berusia di antara 500 hingga 1000 tahun.

Tidak mustahil bagi sebuah pesawat untuk berada dalam senara ini kerana kita semua tahu pesawat adalah sesuatu yang tersangat mahal. Namun agak jarang dan janggal apabila ia dijual melalui eBay. Sebuah pesawat, Gulfstream II, yang mampu memuatkan 12 penumpang dan direka khas untuk keselesaan dan kemewahan, telah dijual oleh Tyler Jets pada tahun 2001, dengan harga RM20.58 juta.

Ia telah dibeli oleh syarikat penerbangan sewa khas berpangkalan di Africa. Pembelian itu bukan sahaja menjadikannya sebagai pembelian termahal dunia ketika itu, malah pembelian paling besar dalam sejarah belian atas talian.

Lukisan bukanlah sesuatu yang asing dijual dengan harga yang sangat mahal. Lebih-lebih lagi jika ia dihasilkan oleh pelukis terkenal, dan berusia beratus-ratus tahun. Sebuah lukisan yang juga dilelong oleh syarikat Christie's Auctions & Private Sales secara online telah dibeli dengan harga RM40.32 juta.

Karya seni yang diberi nama "October on Cape Cod" merupakan lukisan minyak dihasilkan di atas kertas kanvas yang dihasilkan pada tahun 1946. Ia menunjukkan sebuah rumah kecil bersama sebuah bangsal, yang terletak di Cape Cod, Massachusetts, Amerika syarikat.

Kapal adalah sesuatu yang hanya mampu dibeli oleh golongan jutawan dan billionaire sahaja. Mungkin tidak biasa di Malaysia kerana ia bukanlah budaya kita untuk memiliki bot, namun di barat ia menjadi satu perkara biasa.

Sebuah kapal mewah yang diberi nama Gigayacht yang direka oleh Frank Mulder mempuyai beberapa tingkat ini memuatkan 10 bilik suite, 8 kabin tetamu, salun, bilik wayang, gym, dan pejabat dan beberapa tingkat. Ia telah diiklankan di eBay pada tahun 2005.

Dan ketika melihata iklan ini, a membuatkan billionaire Rusia, Roman Abramovich tak senang duduk lalu menekan butang "Beli" yang menjadikan pembelian ini pembelian termahal di eBay dengan harga RM705.6 juta. Ia juga merupakan item termahal di laman sesawang itu.


Ini Sebab Kenapa Syarikat Mainan Terbesar Dunia 'Toys R Us' Boleh Muflis

Ramai yang mengeluh dan bersedih dengan berita syarikat pengeluar permainan kanak-kanak terbesar di dunia, Toys R Us memfailkan perlindungan muflis minggu lalu. Ia merupakan satu lagi bukti perniagaan runcit ditewaskan oleh perniagaan online. Kisah ini seakan-akan cerita mengenai Kodak yang mencipta kamera digital, namun tidak melakukan apa-apa dengan ciptaan tersebut.

Lebih buruk, kisah Toys R Us boleh dikatakan 10 kali ganda lebih buruk. Bagaimana sebuah syarikat rangkaian kedai mainan yang terbesar di dunia boleh jatuh bankrap?

Jika Toys R Us menggunakan peluang yang ada untuk menerajui penjualan mainan secara atas talian sebaik-baiknya, mereka pasti tidak akan dapat dikalahkan. Namun, mereka mensia-siakan peluang yang ada.

Pada tahun 1999 ketika laman sesawang baru mula berkembang, laman sesawang Toys R Us dikatakan sangat berjaya sehinggakan mendapat permintaan dan pesanan barangan mainan yang terlalu banyak, sehinggakan mereka tak menang tangan untuk menghantar kesemua pesanan. Hal itu menyebabkan syarikat tersebut disaman sebanyak USD350,000.

Melihatkan potensi yang ada, Toys R Us mengambil keputusan untuk lebih fokus dan serius dalam penjualan mainan secara atas talian. Selepas dua bulan beroperasi secara atas talian, SoftBank telah melabur sebanyak USD60 juta kepada Toys R Us bagi mengembangkan lagi penjualan online.

Mereka kemudiannya telah membuat pengumuman bahawa Toys R Us akan menjadi pembekal eksklusif mainan bagi Amazon.com. Dan dengan kerjasama ini, ia telah menjadikan Toys R Us sebagai pembekal mainan terbesar di dunia dalam masa setahun sahaja.

Selepas pelancaran kerjasama antara kedua-dua syarikat ini, Jeff Bezos, pengasas Amazon telah melancarkan Amazon Marketplace yang membolehkan sesiapa sahaja untuk menjual apa-apa produk di laman sesawang Amazon. Ia merupakan strategi bijak yang menguntungkan Amazon, namun bagi Toys R Us, keputusan itu sangat mengejutkan mereka.

Bermula daripada itu, ramai mengambil kesempatan menjual mainan yang tidak dihasilkan oleh Toys R Us. Ini memberikan pengguna lebih banyak pilihan mainan. Berang dengan situasi ini, Ketua Pegawai Eksekutif syarikat itu, John Eyler bergegas untuk bertemu dengan Jeff Bezos untuk memaksa beliau menghentikan apa yang sedang berlaku.

Namun, jawapan daripada Jeff Bezos memburukkan lagi keadaan. Beliau berkata, "Pengguna seharusnya boleh mencari dan mendapatkan apa yang mereka mahu melalui Amazon,". Jeff juga memberitahu bahawa peningkatan terhadap jualan oleh Toys R Us adalah bukti strategi tersebut berkesan.

Malahan, Amazon tidak melanggar perjanjian di antara mereka, kerana penjual-penjual lain menjual mainan yang tidak dihasilkan oleh Toys R Us. Jeff juga berkata Toys R Us sepatutnya mempelbagaikan pilihan produk untuk mengawal pasaran dan Amazon bersedia menjadikan Toys R Us sebagai penjual eksklusif bagi produk-produk baru mereka.

Tindakan yang tidak bijak kemudiannya telah dilakukan oleh Toys R Us apabila mereka menyaman Amazon atas alasan melanggar kontrak. John Eyler memberikan keterangan dengan berkata "Kami sampai ke satu tahap sehingga langsung tak percayakan Amazon untuk berurusan dengan organisasi ini,".

John Eyler kemudiannya mendapat perintah larangan untuk mencuba dan mencegah Amazon daripada menjual mainan lain di laman sesawang mereka. Dan Amazon pula menyaman Toys R Us untuk "kegagalan kronik" oleh syarikat itu dalam menyediakan bekalan yang dipesan pembeli.

Kes tersebut berlarutan selama 5 tahun. Dan kerana tidak mahu lagi memanjangkan kes tersebut, Amazon telah bersetuju membayar wang pampasan sebanyak USD51 juta kepada Toys R Us.

Setelah semuanya selesai, Toys R Us mula untuk bersaing dengan Amazon dan laman sesawang lain yang menawarkan jualan atas talian. Dan apa yang berlaku kepada Amazon?

Ketika Amazon menandatangani kontrak dengan Toys R Us, jualan mereka meningkat dari USD2.78 billion, kepada USD8.49 billion (ketika Toys R Us mengambil tindakan saman). Dan sehingga tahun lepas, jualan Amazon telah meningkat kepada USD136 billion dan menjadikan syarikat ini sebagai syarikat paling pantas mencecah jualan USD100 billion.

Manakala jualan Toys R Us pula tidak bayak berubah sepertimana 10 tahun lalu, iaitu sebanyak USD11 billion jualan pada tahun 2016. Dan pada minggu lepas, dengan hutang sebanyak USD5 billion, Toys R Us terpaksa diisytiharkan bankrap.

Apa yang membezakan kedua-kedua syarikat ini bukanlah kerana satu daripada mereka menjual atas talian dan tidak, tetapi Amazon bersedia untuk berubah, manakala Toys R Us tidak.

Bayangkan apa yang berlaku jika CEO Toys R Us mendengar nasihat Jeff Bezos dan berubah? Daripada menyaman, Toys R Us sepatutnya mendengar, mencuba dan bekerjasama dengan Amazon. Kita hidup di dunia di mana peraturannya sudah berubah, bukannya Amazon atau Toys R Us yang menang, tetapi pengguna yang menang.

Jeff Bezos berkata, "Kami mempunyai 3 idea utama di Amazon yang kami gunakan selama 18 tahun yang menjadi penyebab kami berjaya. Ia adalah utamakan pelanggan, mencipta dan sabar,".

"Apa yang harus kita lakukan adalah sentiasa lihat ke hadapan, dan apabila dunia di sekeliling berubah dan mengubah anda, apa yang selama ini adalah ekor, sekarang menjadi kepala. Dan anda harus menggunakan situasi tersebut serta fikir apa yang harus dilakukan, kerana dengan merungut bukanlah satu strategi,".


3 Pekerjaan Professional di Negara Kita Yang Didominasi Kaum Wanita

Kerajaan Malaysia telah menyediakan pelbagai dasar bagi membantu meningkatkan kemasukan tenaga kerja wanita dalam bidang pekerjaan professional dan hasilnya dapat dilihat pada hari ini, apabila semakin ramai wanita berani menceburi bidang professional.

Apa yang menarik untuk dibincangkan di sini adalah sektor manakah didominasi oleh kaum wanita? Berikut adalah 3 sektor perkhidmatan professional berdaftar yang didominasi oleh kaum wanita dan 3sektor lain yang berkemungkinan besar satu hari nanti turut sama dikawal selia oleh wanita secara majoritinya.

Dengan kewujudan kesedaran pada orang ramai perlunya golongan wanita bekerja sebagai pakar sakit puan, tidak menghairankan semakin ramai wanita menceburi bidang ini. Walaupun begitu, jumlah pakar sakit puan wanita masih rendah, hanya sekitar 277 orang berdaftar dibandingkan dengan lelaki seramai 428 orang.

Masalah jiwa yang kerap berlaku akibat tekanan memerlukan perhatian seorang pakar bagi melakukan analisa lebih baik. Psikiatris merupakan satu bidang yang memerlukan lebih ramai pakar kerana di Malaysia, hanya terdapat 71 orang pakar psikiatris wanita berdaftar dan 97 orang bagi lelaki.

48.5% Doktor perubatan pada tahun 2015 adalah wanita namun tidak ada data dapat dikongsikan untuk tahun 2016. Namun begitu ini adalah satu petanda baik bahawa golongan wanita semakin ramai berani menceburkan diri dalam bidang perubatan yang memerlukan seseorang itu menumpukan masa dan fokusnya pada pesakit.

Siapa sangka, bidang peguam kini didominasi oleh wanita? 51.9% peguam berdaftar di negara kita adalah seorang wanita dan jika dibandingkan dengan data pada tahun 2015, berlaku sedikit peningkatan pada jumlah wanita yang memilih peguam sebagai bidang professional.

Akauntan memang menjadi pilihan ramai orang , dengan tawaran gaji yang menarik, bidang akauntan menjadi pilihan wanita sehinggakan lebih ramai akauntan wanita berbanding lelaki. Cuma masalahnya, terlalu ramai pula bilangan akauntan berdaftar direkodkan sehingga menyebabkan persaingan terlalu sengit di kalangan akauntan sendiri.

Doktor Gigi memang selalunya wanita di Klinik-Klinik Kerajaan contohnya. Namun tidak disangka wanita mendominasi bidang perubatan pergigian ini secara majoriti 66.8%. Mungkin tangan wanita lebih lembut untuk merawat gigi dan gusi jika dibandingkan dengan tangan lelaki. Seramai 4,457 orang Doktor Pergigian wanita berkhidmat di negara kita jika dibandingkan dengan 2,219 Doktor lelaki.


8 Pusat Membeli-belah yang Besar Beserta Tarikan Utamanya

Pusat beli-belah atau medan beli-belah ialah sebuah atau segugusan bangunan yang membentuk sebuah kompleks kedai perniagaan, laluan pejalan kaki bersambungan yang memudahkan perjalanan pengunjung dari satu unit ke satu unit, di samping tempat letak kereta – ibarat pasar dalam bangunan yang serba moden.

Di sini Iluminasi senaraikan 8 shopping mall yang tersenarai antara pusat membeli-belah terbesar di dunia, beserta tarikan utamanya yang menjadikan pusat membeli-belah ini sentiasa dibanjiri dengan pelancong serta warga tempatan.

Siam Paragon merupakan salah satu pusat membeli-belah yang terbesar di Thailand. Terdapat pelbagai jenis kedai dan restoran serta panggung wayang, Siam Ocean World Aquarium, Thai Art Gallery dan pentas opera ditempatkan di sana. Terdapat juga pusat karaoke dan tempat bermain boling yang besar di dalam bangunan tersebut.

Berjaya Times Square sudah pasti merupakan sebuah pusat membeli-belah yang tidak asing lagi bagi penduduk Malaysia. Terletak di Kuala Lumpur , Berjaya Times Square adalah kompleks menara berkembar yang mengandungi pusat membeli-belah dan dua hotel bertaraf 5 bintang. Dengan 7.5 juta kaki persegi (700,000 m²) kawasan lantai yang dibina, ia kini merupakan bangunan kelima terbesar di dunia.

Pusat membeli-belah inj mempunyai lebih kurang 1,000 kedai dan 65 restoran dan pelbagai tarikan hiburan seperti taman tema tertutup fi Asia, Cosmo's World dan teater 3D IMAX 2D & 3D Malaysia yang terletak di Tingkat 10.

Terletak di bahagian Eropah Istanbul di Turki, pusat membeli-belah dan hiburan Cevahir dibuka pada tahun 2005. Ia merupakan pusat membeli-belah terbesar di Eropah.Terdapat 343 kedai, 34 restoran makanan segera dan 14 restoran eksklusif di pusat membeli-belah ini. Antara kemudahan lain yang terdapat di bangunan ini adalah pentas besar untuk acara, 12 bioskop, dewan bowling, roller coaster kecil dan beberapa kemudahan hiburan lain.

SM Megamall di Metro Manila merupakan salah sebuah pusat membeli-belah terbesar di Filipina. Pusat membeli-belah ini telah dibuka pada tahun 1991, dan terdiri daripada 2 bangunan utama. Pusat membeli-belah ini kini dalam proses pengubahusaian dan pengembangan utama. Apabila pengubahsuaian tersebut telah siap, ia akan menjadi pusat membeli belah terbesar di Filipina.

West Edmonton Mall di Edmonton, Alberta Kanada, memiliki lebih kurang 800 kedai dan pusat perkhidmatan. Pusat membeli-belah ini memiliki taman tema tertutup terbesar di dunia, taman tema air tertutup terbesar di dunia dan juga kawasan meluncur ais. Ia juga mempunyai kawasan permainan golf mini 18-hole dan pusat bermain boling.

Dubai Mall adalah sebahagian daripada kompleks Burj Khalifa, struktur buatan manusia tertinggi yang pernah dibina. Pusat membeli-belah ini mengandungi lebih daripada 1,200 kedai termasuk kedai gula-gula terbesar di dunia, gelanggang ais, pusat permainan SEGA (memaparkan permainan bowling 3D), hotel mewah 5 bintang, 22 skrin pawagam serta 120 restoran dan kafe. Ia juga mempunyai salah satu akuarium terbesar di dunia.

SM Mall of Asia di Metro Manila, Filipina, telah dibuka pada tahun 2006 dan terdiri daripada 4 bangunan utama. Salah satu tarikan utama mall ini adalah teater IMAX dengan salah satu skrin 3D terbesar di dunia. Pusat membeli-belah ini juga mempunyai gelanggang luncur ais bersaiz Olimpik.

Dibuka pada tahun 1990, CentralWorld yang terletak di Bangkok merupakan pusat membeli-belah terbesar di Thailand. Pusat membeli-belah ini terkenal dengan kepelbagaian butik dan kedai-kedai yang menjadi tarikan utama penggemar fesyen untuk datang ke lokasi ini.


10 Aktiviti Harian Yang Diharamkan Di Korea Utara

Tak perlu susah nak terangkan bagaimana ketatnya undang-undang dan peraturan di Korea Utara. Segala keputusan dan undang-undang di negara rejim itu dibuat oleh Supreme Leader, Kim Jong-un.

Jika di Malaysia, hampir kesemua perkara bebas dilakukan, namun tidak di Korea Utara. iluminasi.com ingin berkongsi 10 aktiviti harian yang diharamkan di Korea Utara.

Ramai yang merungut mengenai TV Malaysia yang sering menayangkan drama-drama tak masuk akal seperti "Suamiku Perdana Menteri" atau "I love you Mr. Kerang". Namun di Korea Utara, rakyatnya dilarang menonton apa-apa selain propaganda oleh kerajaan negara itu.

Seramai 130 individu telah dibunuh di khalayak ramai dalam masa 2 tahun lalu akibat kesalahan menonton rancangan TV Korea Selatan.

Menurut kerajaan Korea Utara, mereka mengamalkan kebebasan beragama. Namun mereka telah menyeksa beribu-ribu rakyatnya kerana berlainan kepercayaan.

Seramai 80 penganut agama Kristian telah dihukum bunuh di khalayak ramai kerana kesalahan memiliki kitab Injil pada 2013. Rasa syukur dilahirkan di Malaysia.

Pengambilan alkohol di Korea Selatan hanya dibenarkan jika ada majlis atau cuti istimewa. Sesiapa yang ditangkap minum alkohol akan disoal siasat. Seorang pegawai tentera telah dibunuh pada tahun 2012 menggunakan bom mortar kerana minum alkohol dalam tempoh 100 berkabung kematian Kim Jong-Il. Kalau nak buat pesta arak? Tak tahulah apa jadi.

Di Korea Utara, rakyat tidak dibenarkan bergerak di seluruh negara sesuka hati membuatkan jalan raya di negara ini adalah jalan raya paling lengang di dunia. Disebabkan itu, hanya 1 buah kereta dimiliki dalam 1,000 orang.

Hanya pegawai kerajaan dibenarkan memiliki kereta dan pegawai senior pula dibawa dengan kereta mewah untuk mempamerkan komitmen politik mereka.

Syukurlah kalau dekat Malaysia ni walaupun kita naik kereta buruk atau motor sahaja. Yang penting boleh bergerak.

Seperti televisyen, muzik juga sangat dikawal di Korea Utara oleh kerajaan Kim Jong-Un. Lagu-lagu yang dibenarkan adalah lagu menaikkan semangan rejim itu, dan juga lagu memuji-muji kehebatan Supreme Leader-nya.

Jika sesiapa memainkan lagu-lagu barat, akan dikenakan hukuman bunuh. Jadi kalau nak mandi atau karaoke tu memang kena nyanyi lagu negaraku sahaja.

Panggilan antarabangsa diharamkan dan akan dikenakan hukuman bunuh jika dilakukan. Seorang lelaki telah dihukum bunuh dengan ditembak kerana menghubungi rakannya yang tinggal di Korea Selatan pada tahun 2013.

Bagi sesiapa yang didapati mengkritik atau membincangkan mengenai kerajaan Korea Utara, akan dihantar ke "Kem Pembelajaran Semula". Di situ "banduan-banduan" ini akan melalui kehidupan yang sukar, dan dipaksa mempelajari ideologi bagi mengembalikan nilai rejim dalam diri mereka.

Kalau kat Malaysia, DS Najib relaks je hari-hari kena troll kat Fb.

Anda suka melancong? Tapi tak dapat nak melancong kerana tak mampu? Mungkin anda akan berfikiran berbeza jika dilahirkan di Korea Utara. Ia merupakan satu kesalahan paling besar untuk rakyat Korea Utara meninggalkan negara itu.

Namun masih terdapat mereka yang menyeludup keluar, ke China. Dan jika ditangkap, mereka akan dipaksa pulang untuk dibunuh.

Memang tak sah kalau anda tak jumpa brader-brader seluar jeans melelong seluar jeans pada malam raya. Harga yang ditawarkan amatlah murah serendah RM50 sehelai. Tapi itupun tak ramai yang nak beli.

Tapi kita patut syukur, kerana masih dibenarkan memakai seluar jeans. Korea Utara mengharamkan seluar dari barat itu, termasuklah memantau panjang skirt yang dipakai, bentuk kasut, T-shirt, dan gaya rambut.

Rambut gaya "mohawk" diharamkan, manakala golongan lelaki diarahkan untuk meniru gaya rambutnya, dengan had ukuran panjang rambut 2 sentimeter. Memang trendsetter betul Kim Jong-Un ni.

Penggunaan internet di Korea Utara adalah sangat terhad. Menurut artikel sebelum ini, hanya terdapat 28 laman web di Korea Utara yang mana 10 daripadanya adalah secara offline. Baca sini untuk maklumat lebih lanjut.

Walaupun agak ketat dan tak masuk akal, tapi beberapa undang-undang yang dibuat oleh Kim Jong-un sebenarnya adalah bagus, demi menjaga rakyatnya daripada terpedaya dengan pengaruh yang hendak disebarkan oleh barat.


Berapa Lama Manusia Mampu Hidup Tanpa Air?

Lebih daripada 65% daripada badan kita adalah air. Air merupakan bahan yang sangat penting dalam badan bagi membolehkan badan kita berfungsi dengan baik. Air mengalir dalam badan melalui darah yang membawa oksigen dan nutrien kepada sel-sel, serta menyahkan najis keluar daripada badan. Air juga penting untuk melembutkan sendi-sendi dan tisu-tisu lembut.

Tanpa air, badan kita tak mampu untuk menghadam atau menyerap makanan. Air yang tersimpan dalam sel-sel lemak akan digunakan untuk menghilangkan dahaga apabila air daripada sumber luar habis digunakan.

Namun, badan kita tidak mempunyai ruang yang banyak untuk menyimpan air, berbanding unta di padang pasir yang mampu bertahan lama tanpa air. Jadi, tanpa air, berapa lamakan kita mampu bertahan? Para saintis mempunyai teori mengenai ini iaitu teori 3-3-3.

Secara purata, manusia dapat tahan selama 3 minit tanpa oksigen, 3 minggu tanpa makanan. Dan bagi air mula, kita mampu bertahan selama 3 hari. Terdapat juga kes di mana manusia mampu bertahan antara 8 hingga 10 hari.

Jumlah hari manusia mampu bertahan tanpa air bergantung kepada beberapa faktor, iaitu suhu, tahap kelembapan udara, serta tahap kesihatan seseorang.

Ambil atlet sebagai contoh. Atlet yang bersenam secara intensif dalam cuaca yang panas mudah terhidrat. Air peluh yang keluar membuatkan badan mereka memerlukan air yang banyak. Dan jika air tidak diminum dengan secukupnya, atlet-atlet ini boleh mati dalam masa beberapa jam.

Dan bagi mereka yang hanya tinggal di rumah, tanpa air individu mampu untuk bertahan sehingga 3 hari. Rekod yang paling lama dicatatkan manusia tanpa pengambilan air adalah 18 hari. Individu tersebut yang dipenjarakan tidak diberikan air selama 18 hari akibat kecuaian pihak pengurusan.

Disebabkan beliau berada di kawasan tertutup dan tanpa kehadiran cahaya matahari serta cuaca panas, beliau mampu bertahan lebih lama.

Akan tetapi, kita mampu bertahan hidup selagi tidak dijemput ajal, walaupun tak minum air. Cukup dengan memakan makanan yang mengandungi kandungan air yang banyak seperti buah-buahan, badan kita tak semestinya memerlukan air tulen. Ia hanya memerlukan elektrolit dan nutrien dalam larutan akueus (cecair) yang membolehkan ianya diserap oleh badan.

Pada 23 November 1942, seorang pelayan kapal SS Benlomond, bertahan selama 133 hari di atas rakit di Lautan Atlantik yang terbuka luas selepas kapal tersebut karam. Selepas karam, Poon Lim berada di dalam air beberapa jam sebelum menjumpai sebuah rakit kayu yang mengandungi makanan dan minuman. Walaubagaimanapun, sumber makanan dan minuman habis hanya dalam bulan pertama.

Ia menyebabkan beliau tidak mempunyai apa-apa makanan untuk bertahan, mahupun setitis air segar. Bagi meneruskan kelangsungan hidup, beliau menangkap dan memakan ikan. Kerana tidak mampu untuk meminum air laut yang masin, beliau meminum darah burung camar atau jerung. Dengar seperti menjijikkan namun beliau mampu bertahan hidup disebabkan usahanya itu.